text:
 |
 52012PC0643
 Priekšlikums EIROPAS PARLAMENTA UN PADOMES REGULA par fluorētām siltumnīcefekta gāzēm /* COM/2012/0643 final - 2012/0305 (COD) */
 PASKAIDROJUMA RAKSTS
 1. PRIEKŠLIKUMA KONTEKSTS
 Problēmas
 apraksts un mērķi
 Starptautiskie zinātniskie atzinumi
 vienprātīgi aicina ierobežot vispārējo temperatūras
 paaugstināšanos līdz 2oC, lai novērstu nevēlamu ietekmi,
 kas rodas klimata pārmaiņu rezultātā[1]. Attiecībā uz šo
 mērķi Eiropadome, ņemot vērā līdzīgus
 attīstīto valstu veiktos pasākumus, ir aicinājusi līdz
 2050. gadam ES samazināt siltumnīcefekta gāzu emisijas par 80–95 %
 salīdzinājumā ar 1990. gada līmeni. ES zema oglekļa dioksīda līmeņa
 ceļvedis[2]
 parāda, ka, lai šo mērķi sasniegtu ar viszemākajām
 izmaksām, jāaptver visas nozares un visas siltumnīcefekta
 gāzes, tostarp fluorētās siltumnīcefekta gāzes
 (F-gāzes), jo šo gāzu sasilšanas potenciāls var būt
 līdz pat 23 000 reižu lielāks nekā oglekļa dioksīdam
 (CO2).
 Komisija 2011. gada septembrī
 publicēja ziņojumu[3]
 par Regulas (EK) Nr. 842/2006[4]
 piemērošanu. Ziņojumā secināts, ka ar regulu varētu
 panākt būtiskus emisiju samazinājumus, ja tā tiktu
 vairāk uzlabota un pilnībā piemērota. Ziņojumā
 norādīts arī tas, ka būtu jādara vairāk, lai
 turpinātu samazināt F-gāzu emisijas ES. Nodrošinot, ka
 F-gāzes tiek aizstātas ar drošām alternatīvām, kuras
 neietekmē klimatu vai to ietekmē nedaudz, gada emisijas, kas
 izteiktas CO2 ekvivalentā, līdz 2030. gadam ar nosacīti
 zemām izmaksām[5]
 varētu samazināt par divām trešdaļām.
 Pietiekami savlaicīgi pasākumi, lai
 izpētītu nosacīti lētas F-gāzu emisiju
 samazināšanas iespējas, ļaus izvairīties no potenciāli
 augstākām izmaksām, kas saistītas ar citu siltumnīcefekta
 gāzu emisiju samazināšanu citās ražošanas nozarēs[6]. Tomēr dažas
 ieinteresētās personas[7]
 paziņoja, ka pašreizējos tirgus apstākļos ir grūti
 tirgot "zaļākas" alternatīvas tehnoloģijas. No
 otras puses, Dānijā, kur piemēro stingrākus valsts
 noteikumus par F-gāzēm, jaundibināti uzņēmumi un MVU
 ir veiksmīgi inovējuši un tirgojuši jaunas
 "zaļās" tehnoloģijas, kas šos uzņēmumus ir
 padarījušas par tirgus līderiem.
 Šajā kontekstā šā priekšlikuma
 mērķis ir:
 (1)
 aizstāt Regulu (EK) Nr. 842/2006 par
 dažām fluorētām siltumnīcefekta gāzēm, lai
 nodrošinātu izmaksu ziņā izdevīgāku ieguldījumu
 ES klimata mērķu sasniegšanā, mazinot interesi izmantot
 F-gāzes, kam ir liela ietekme uz klimatu, par labu
 energoefektīvām un drošām alternatīvām, un lai
 turpinātu uzlabot F-gāzes saturošu produktu un iekārtu
 lokalizāciju un apstrādi to ekspluatācijas beigās;
 (2)
 veicināt ilgtspējīgu izaugsmi,
 stimulēt inovācijas un izstrādāt "zaļas"
 tehnoloģijas, uzlabojot tirgus iespējas alternatīvām
 tehnoloģijām un gāzēm, kam ir neliela ietekme uz klimatu;
 (3)
 panākt, lai ES rīkojas atbilstoši
 jaunākajiem zinātniskajiem secinājumiem starptautiskā
 mērogā, kā aprakstīts ANO Klimata pārmaiņu
 starpvaldību padomes (IPCC) ceturtajā novērtēšanas
 ziņojumā, piemēram, attiecībā uz šajā regulā
 iekļautajām vielām un to globālās sasilšanas
 potenciāla aprēķināšanu (GSP);
 (4)
 palīdzēt panākt
 vienprātību par starptautisku nolīgumu, lai pakāpeniski
 samazinātu fluorogļūdeņražu (HFC), kas pieder
 svarīgākajai fluorēto gāzu grupai, emisijas
 saskaņā ar Monreālas protokolu;
 (5)
 vienkāršot un precizēt Regulu (EK)
 Nr. 842/2006, lai samazinātu administratīvo slogu
 saskaņā ar Komisijas saistībām labāka regulējuma
 jomā.
 Vispārīga informācija
 Saskaņā ar izmaksu ziņā
 izdevīgu veidu, kā samazināt oglekļa dioksīda emisijas
 ES ekonomikā, līdz 2050. gadam F-gāzu emisijas būtu
 jāsamazina par 70–78 % un līdz 2030. gadam — par 72–73 %, un tas viss — par marginālām
 emisiju samazināšanas izmaksām aptuveni EUR 50 par tonnu CO2 ekvivalenta.2
 Kopumā F-gāzes šobrīd veido 2 % no visām
 siltumnīcefekta gāzēm ES, bet tām ir daudz lielāks
 atmosfēras sasilšanas potenciāls nekā CO2. Šīs
 gāzes izmanto dažādās dzesēšanas un gaisa
 kondicionēšanas iekārtās, izolācijas putās un
 elektroiekārtās, aerosola izsmidzinātājos, kā
 šķīdinātājus vai ugunsdrošības sistēmās.
 Emisijas rodas galvenokārt emitējošos lietojumos (piemēram,
 lietojot aerosola izsmidzinātājus vai
 šķīdinātājus) vai noplūdēs, darbinot vai
 likvidējot produktus un iekārtas, kas satur F-gāzes.
 Lielāko daļu F-gāzu
 uzņēmumi ir izstrādājuši, lai aizstātu ozona
 slāni noārdošās vielas (ONV), kuras pakāpeniski tiek
 aizliegts izmantot saskaņā ar Monreālas protokolu.
 Labklājības un iedzīvotāju skaita pieauguma dēļ
 arvien vairāk tiek pārdoti produkti un iekārtas, kurās ir
 F-gāzes vai ONV. Rezultātā kopš 1990. gada pasaulē
 strauji pieaugusi F-gāzu ražošana un izmantošana, kas, neko nemainot,
 nākotnē radīs būtiskas emisijas atmosfērā.
 Tā kā produktiem un iekārtām, kas satur F-gāzes, bieži
 vien ir ilgs kalpošanas laiks, neko nedarot tagad, nākamajās
 desmitgadēs atmosfērā nonāks lieli emisiju apjomi, kurus
 būtu bijis iespējams novērst.
 Spēkā esošā F-gāzu regula
 galvenokārt ir vērsta uz F-gāzes saturošo produktu un
 iekārtu lokalizāciju un pārstrādi ekspluatācijas
 beigās. Ja tiks labotas nepilnības dažu pasākumu piemērošanā,
 paredzams, ka pašreizējā ES politika F-gāzu jomā
 stabilizēs F-gāzu emisijas ES. Tomēr, ja netiks īstenoti
 papildu pasākumi, emisiju samazinājumi absolūtā
 izteiksmē ir maz iespējami.
 Šobrīd ir ieviesti tikai daži
 pasākumi, lai izvairītos no F-gāzu izmantošanas. Tomēr
 šobrīd gandrīz visos sektoros, kur izmanto F-gāzes, tās ir
 iespējams pilnībā vai daļēji aizstāt ar
 alternatīvām, kas ir drošas un vismaz tikpat energoefektīvas.
 Tomēr politikas pasākumos jāņem vērā fakts, ka
 tas skar daudzus produktu un iekārtu veidus un ka tehniskās
 iespējas, izmaksas un ieguvumi, aizstājot F-gāzes, var būt
 atkarīgi no produkta vai iekārtas lieluma un no izmantošanas vietas.
 Starptautiskā līmenī
 uzmanība tiek pievērsta arvien lielākām
 problēmām, ko rada F-gāzu emisijas. 2009., 2010., 2011. un 2012.
 gadā vairākas Monreālas protokola puses iesniedza priekšlikumus,
 lai pakāpeniski samazinātu HFC piegādi un
 patēriņu pasaulē. Šajā regulā paredzētie
 pasākumi ļautu jau tagad sagatavoties emisiju samazināšanai
 pasaules mērogā atbilstoši pašreizējiem priekšlikumiem
 saskaņā ar Monreālas protokolu un tādējādi
 sagatavotu ES šādiem pienākumiem nākotnē. ES ir
 atbalstījusi šos priekšlikumus, kas papildina rīcību, lai
 mazinātu klimata pārmaiņas atbilstoši ANO Vispārējai
 konvencijai par klimata pārmaiņām (UNFCCC)[8]. Līdz šim sarunās
 liela virzība nav panākta, jo Ķīna, Indija, Brazīlija
 un citas valstis ir atteikušās apspriest šo jautājumu Monreālas
 protokola kontekstā. Tomēr ANO konferencē par ilgtspējīgu
 attīstību (Rio + 20) nesen tika izteikts atbalsts
 pakāpeniskai HFC patēriņa un ražošanas samazināšanai[9].
 Turklāt 2012. gadā tika
 izveidota Klimata un tīra gaisa koalīcija, kuras mērķis ir
 mazināt gaistošo klimatu piesārņojošo vielu daudzumu. Tai ir
 pievienojušās G8 valstis, ANO Vides programma (UNEP), Pasaules
 Banka un Eiropas Komisija. Prioritāra rīcības joma ir HFC
 emisijas[10]. Eiropas Parlaments
 vairākkārt ir arī aicinājis veikt
 mērķtiecīgus pasākumus F-gāzu, jo īpaši HFC,
 jomā[11].
 Spēkā esošie ES tiesību akti
 par F-gāzēm sastāv no diviem galvenajiem tiesību aktiem:
 (1)
 Regula (EK) Nr. 842/2006, kas vērsta uz
 to, lai novērstu (galvenokārt) stacionāru iekārtu
 radītu noplūdi lietošanas laikā (lokalizācija) un
 ekspluatācijas beigās, un uz ierobežotu skaitu F-gāzu
 izmantošanas aizliegumiem specifiskos lietojumos, kas ir precīzi definēti
 (F-gāzu regula);
 (2)
 Eiropas Parlamenta un Padomes Direktīva 2006/40/EK,
 ar kuru nosaka ierobežojumus izmantot F-gāzes, kuru globālās
 sasilšanas potenciāls (GSP) ir lielāks par 150, jaunu automobiļu
 gaisa kondicionēšanas sistēmās (MAC direktīva).
 Regulu (EK) Nr. 842/2006 papildina desmit
 Komisijas regulas, ar kurām nosaka ziņošanas formātu[12], marķējuma formu un
 marķēšanas papildu prasības[13],
 noplūžu pārbaužu standartprasības[14],[15], prasības
 attiecībā uz apmācību un sertifikācijas
 programmām[16],[17],[18],[19],[20] un formātu to
 paziņošanai[21].
 Atbilstība
 pārējiem ES politikas virzieniem un mērķiem
 Eiropas Savienības tiesības
 rīkoties šajā jomā ir izklāstītas Līguma par
 Eiropas Savienības darbību (LESD) 191. un 192. pantā.
 Līguma 191. pantā ir skaidri minēts mērķis
 apkarot klimata pārmaiņas ES vides aizsardzības politikas
 ietvaros. Rīcība šajā jomā pilnībā atbilst
 subsidiaritātes principam. Klimata pārmaiņas ir pārrobežu
 jautājums, kam vajadzīga ES līmeņa rīcība, jo
 īpaši tāpēc, ka ES ir kopējs emisiju samazināšanas
 mērķis.
 Plānotie izmaksu ziņā
 izdevīgie emisiju samazinājumi atbilst modelim, kas
 izklāstīts ES zema oglekļa dioksīda līmeņa
 ceļvedī 2050. gadam. Atbalsts jaunām alternatīvām
 palīdzēs saglabāt Eiropas ekonomikas konkurētspēju un
 jo īpaši palīdzēs atbalstīt "zaļu" izaugsmi
 saskaņā ar „ES 2020” stratēģijas prioritāti par
 ilgtspējīgu izaugsmi[22].
 Atbilstoši principam „vispirms domāt par mazākajiem”[23] ir ieviesti pasākumi, lai
 nodrošinātu MVU interešu aizsardzību, un īpaša uzmanība ir
 pievērsta ietekmei uz energoefektivitāti, lai nodrošinātu
 konsekvenci saskaņā ar darbu, ko ES ir paveikusi, lai veicinātu
 ekodizaina[24]
 un energoefektivitātes[25]
 uzlabošanu. Visbeidzot, minētā priekšlikuma mērķis ir
 arī vienkāršot tiesību aktus un nodrošināt pēc
 iespējas mazāku administratīvo slogu administratīvajām
 (ES vai valsts) iestādēm un uzņēmumiem.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMU
 REZULTĀTI
 Apspriešanās
 ar ieinteresētajām personām un ekspertu atzinumu
 pieprasīšana un izmantošana
 Komisija ir apkopojusi plašus tehniska
 rakstura ieteikumus no vairākiem ekspertu pētījumiem[26], [27], [28], [29], ieskaitot visaptverošu
 priekšizpēti5 Regulas (EK) Nr. 842/2006
 pārskatīšanai. Grupai, kuras 47 locekļi ir eksperti no
 dažādiem ražošanas sektoriem, dalībvalstis un NVO, tika lūgts sniegt
 norādījumus un tehnisku atbalstu šim pētījumam.
 Kopīgais pētniecības centrs (JRC) arī veica
 politikas risinājumu makroekonomisko analīzi.
 Komisija veica plašu apspriešanos ar
 ieinteresētajām personām, tostarp trīs mēnešu ilgu (no
 2011. gada 26. septembra līdz 19. decembrim) sabiedrisko
 apspriešanu tiešsaistē un 2012. gada 13. februārī
 atklātu uzklausīšanu Briselē. Trīs ceturtdaļas no 261
 ieinteresētās personas, kas piedalījās apspriešanā
 tiešsaistē, bija ražošanas uzņēmumu pārstāvji. Attiecībā uz piemērotāko
 politikas pieeju, ja nebūtu noteikta pakāpeniska HFC emisiju
 samazināšana visā pasaulē, mazāk nekā 2 %
 ieinteresēto personu izvēlētos „nekādu turpmāku
 rīcību”. Trīs visbiežāk
 izvēlētie politikas risinājumi bija stiprināt
 pasākumus lokalizācijas un rekuperācijas jomā,
 brīvprātīgi nolīgumi un kvantitatīvi ierobežojumi HFC
 laišanai ES tirgū (pakāpeniska samazināšana). Daudzi respondenti uzskatīja, ka
 piemēroti ir vairāki politikas pasākumi.
 Ieinteresēto personu
 uzklausīšanā, kurā piedalījās vairāk nekā 130
 ieinteresēto personu, atklājās, ka liela daļa
 uzņēmumu dod priekšroku vai varētu piekrist F-gāzu
 piegādes pakāpeniskai samazināšanai. Tas
 uzņēmumiem sniegtu zināmu elastību gadījumos, kad
 alternatīvas tehnoloģijas vēl netiek uzskatītas par
 piemērotām. Turpretī tie
 uzskatīja, ka aizliegumi jaunām iekārtām bija
 pārāk neelastīgi vai ka tiem bija vajadzīga kompleksa
 atbrīvojumu sistēma. F-gāzu
 iekārtu komerciālajiem lietotājiem bija svarīgi, lai
 esošās iekārtas nekļūtu nevajadzīgas. NVO un ieinteresētās personas no
 uzņēmumiem, kas strādā ar alternatīvām
 tehnoloģijām, uzskatīja, ka ir svarīgi ieviest aizliegumus
 ar nelieliem izņēmumiem. Tie
 uzskatīja pakāpenisku samazināšanu kā aizliegumu
 papildinājumu. Dažas
 ieinteresētās personas vēlējās koncentrēties
 tikai uz labāku regulas piemērošanu. Minētajā
 posmā dalībvalstīm nebija oficiālas nostājas, bet
 tās norādīja atbalstu pakāpeniskai samazināšanai. Vides aizsardzības aģentūru
 tīkls[30]
 ieteica apvienot pakāpeniskas samazināšanas mehānismu ar
 aizliegumiem, lai nostiprinātu pakāpenisku samazināšanu.
 Ietekmes
 novērtējums
 Komisija veica ietekmes novērtējumu
 par politikas alternatīvu efektivitāti politikas mērķu
 sasniegšanā un to ietekmi uz ieinteresētajām personām
 vides, ekonomikas un sociālajā ziņā. Tika izskatīti
 daudzi un dažādi politikas pasākumi, lai papildinātu
 pašreizējos pasākumus. Galīgie risinājumi
 ietvēra tikai tos pasākumus, kas parādīja, ka ar tiem var
 panākt ievērojamus emisiju ietaupījumus ar zemām
 samazināšanas izmaksām, un kas atbilst pārējām Savienības
 rīcībpolitikas jomām.
 F-gāzu regulas pilnīga
 piemērošana tika noteikts kā pamata risinājums. Sīkāk
 tika izvērtēti četri citi politikas risinājumi:
 (a)
 brīvprātīgi nolīgumi;
 (b)
 plašāka lokalizācijas un
 rekuperācijas pasākumu piemērošanas joma;
 (c)
 kvantitatīvi ierobežojumi HFC
 piegādei (pakāpeniska samazināšana);
 (d)
 aizliegums ES tirgū laist dažus produktus un
 iekārtas, kas satur F-gāzes.
 Ietekmes novērtējuma metodikas
 pamatos bija detalizēta analīze par iespēju ieviest drošas,
 energoefektīvas alternatīvas 28 galvenajās nozarēs,
 kurās izmanto F-gāzes. Tā kā alternatīvas
 tehnoloģijas tika ņemtas vērā tikai tad, ja tās tika
 uzskatītas par vismaz tikpat energoefektīvām kā
 parastās F-gāzu tehnoloģijas, netiešās emisijas no
 elektroenerģijas patēriņa tika ņemtas vērā jau
 pašā sākumā.
 Tika ņemta vērā ietekme
 dažādos ražošanas ķēdes posmos un dažādos lietošanas
 posmos, t.i., ietekme uz ķīmisko vielu ražotājiem, produktu un
 iekārtu ražotājiem, vairumtirgotājiem, rūpnieciskajiem
 produktu un iekārtu lietotājiem; uzņēmumiem, kuri apkalpo
 iekārtas, un gala patērētājiem.
 Ietekmes novērtējums
 parādīja, ka HFC emisiju pakāpeniska samazināšana,
 kas līdz 2030. gadam ievieš pakāpeniski zemākus limitus šo
 F-gāzu apjomiem, ko var laist ES tirgū, nodrošinātu
 visvairāk emisiju ietaupījumu, līdz 2030. gadam samazinot
 tagadējās emisijas par divām trešdaļām (aptuveni 70
 miljoni tonnu CO2 ekvivalenta). Daži ierobežojumi
 attiecībā uz F-gāzu izmantošanu ir piemēroti, it īpaši
 lai nodrošinātu pakāpeniskas samazināšanas viengabalainību
 un koncentrētos uz F-gāzēm, uz kurām pakāpeniska
 samazināšana neattiecas. Lokalizācijas un rekuperācijas
 pasākumi būtu jāattiecina arī uz dažiem transporta veidiem.
 Kopā šie risinājumi visvairāk stimulētu inovācijas un
 "zaļu" tehnoloģiju izstrādi. To izmaksas ekonomikai un
 sabiedrībai kopumā būtu mazas (maksimālā ietekme uz
 IKP –0,006 %) un nodrošinātu uzņēmumiem elastību.
 Emisiju samazināšana par divām trešdaļām atbilstu
 pašreizējiem priekšlikumiem saskaņā ar Monreālas protokolu
 un sagatavotu ES uzņēmumus emisiju pakāpeniskai
 samazināšanai. Tas palīdzētu samazināt izmaksas,
 pateicoties lielākai tirgus piesātinātībai ar
 alternatīvām tehnoloģijām un to apjomradītiem
 ietaupījumiem, tādējādi palīdzot panākt
 vienošanos par priekšlikumiem saskaņā ar Monreālas protokolu.
 Administratīvās izmaksas var
 saglabāt nosacīti nelielas (kopējās
 administratīvās izmaksas par pakāpenisku samazināšanu ir
 aptuveni divi miljoni euro gadā). Tas ir tādēļ, ka
 ziņošanas sistēmā atbilstoši Regulai (EK) Nr. 842/2006 jau ir
 iekļauta lielākā daļa datu, kas vajadzīgi, lai
 īstenotu visus politikas risinājumus nākotnē.
 3. PRIEKŠLIKUMA JURIDISKIE ASPEKTI
 Ierosināto pasākumu kopsavilkums
 Priekšlikums saglabā spēkā
 esošos F-gāzu regulas noteikumus, kuri ir pielāgoti, lai
 nodrošinātu tiesību akta labāku īstenošanu un noteikumu
 izpildi, ko veic valsts iestādes. Daži lokalizācijas pasākumi ir
 attiecināti arī uz kravas automobiļiem un piekabēm, kas
 aprīkoti ar dzesēšanas iekārtām. IX pielikumā
 pievienotā atbilstības tabula sniedz pārskatu par to, kā
 spēkā esošie noteikumi ir iekļauti ierosinātajā
 regulā.
 Svarīgākais jaunais pasākums ir
 kvantitatīvu ierobežojumu ieviešana HFC vielu piegādei
 lielapjomā ES, kas ar laiku tiek samazināta. Šo pakāpenisko
 samazināšanu papildina pasākumi, kas nodrošina, ka daudzumi, kas
 izmantoti produktos un iekārtās, arī ir iekļauti šajā
 mehānismā.
 Pakāpeniskas samazināšanas
 mehānisms ietver pakāpeniski sarūkošu limitu kopējam ES
 tirgū laistajam HFC lielapjomam (tonnās CO2
 ekvivalenta), šo limitu "iesaldējot" 2015. gadā, kam sekos
 pirmais samazinājums 2016. gadā, lai līdz 2030. gadam
 sasniegtu 21 % no 2008.–2011. gadā pārdotajiem daudzumiem.
 Produktu un iekārtu ražotāji, kuri saskaras ar ierobežotu F-gāzu
 piegādi, ja tas ir iespējams, pāries uz alternatīvām
 tehnoloģijām.
 Pakāpeniskas samazināšanas
 mehānisms lielā mērā ir balstīts uz pieredzi, kas
 iegūta, pakāpeniski samazinot ONV patēriņu.
 Uzņēmumiem, kas lielapjomā ES tirgū laiž HFC,
 jābūt tiesībām ES tirgū laist vielas lielapjomā
 pirmo reizi. Komisija uzņēmumiem bez maksas iedala kvotas, pamatojoties
 uz iepriekš paziņotajiem datiem, un paredzot rezervi
 jaunpienācējiem. Uzņēmumiem jānodrošina, ka
 viņiem ir pietiekamas tiesības, lai aptvertu produktus un
 iekārtas, ko tie faktiski laiž tirgū. Tie drīkst nodot kvotas
 savā starpā. Komisija nākamajā gadā pārbauda
 atbilstību un veic neatkarīgu ziņojumu verifikāciju.
 Paredzams, ka piedalīsies aptuveni 100 uzņēmumu, un
 robežvērtība nodrošina, ka atbrīvoti tiek uzņēmumi,
 kas tirgū laiž tikai nelielus daudzumus.
 HFC, kas
 importēti iepriekš uzpildītā iekārtā, arī
 būtu jāņem vērā pakāpeniskā
 samazināšanā, tāpēc ir vajadzīgi papildu
 pasākumi, lai atrisinātu ar šīm gāzēm
 saistītās problēmas ar mērķi nodrošināt
 pakāpeniskas samazināšanas mehānisma vides integritāti[31] un vienādus
 nosacījumus tirgū. Tāpēc nehermētiski noslēgtas HFC
 saturošas ierīces joprojām būtu iespējams ražot vai
 importēt ES, bet tās būtu jāuzpilda uzstādīšanas
 vietā[32].
 Tāpat no 2020. gada būs aizliegts laist tirgū
 pārvietojamas gaisa kondicionēšanas iekārtas, kas satur HFC.
 Daži papildu aizliegumi ir ieviesti, lai atbalstītu pakāpeniskas
 samazināšanas mehānismu un ierobežotu citu F-gāzu izmantošanu,
 kas nav iekļautas mehānismā un par kurām ir
 konstatēts, ka tās ir izdevīgas izmaksu ziņā,
 ņemot vērā kopējo nepieciešamo emisiju samazināšanas
 līmeni. Kopsavilkumu skatīt 1. tabulā.
 1. tabula. Kopsavilkuma pārskats par
 jaunām iekārtām noteiktiem ierobežojumiem.
 Produkti un iekārtas || Aizlieguma datums
 HFC-23 izmantošana ugunsdrošības sistēmās un ugunsdzēšamajos aparātos || 2015. gada 1. janvāris
 Mājsaimniecības ledusskapji un saldētāji, kas satur HFC, kuru GSP ir 150 vai lielāks || 2015. gada 1. janvāris
 Ledusskapji un saldētavas komerciālām vajadzībām (hermētiski noslēgtas sistēmas) || 2017. gada 1. janvāris attiecībā uz HFC, kuru GSP ir 2500 vai lielāks 2020. gada 1. janvāris attiecībā uz HFC, kuru GSP ir 150 vai lielāks
 Pārvietojamas telpu gaisa kondicionēšanas ierīces (hermētiski noslēgtas iekārtas), kas satur HFC, kuru GSP ir 150 vai lielāks || 2020. gada 1. janvāris
 Turklāt no 2020. gada un
 turpmāk ar HFC, kuriem ir liels globālās sasilšanas
 potenciāls (>2500), nebūs atļauts uzpildīt esošās
 dzesēšanas iekārtas, kuru uzpildīšanas tilpums ir lielāks
 par 5 tonnām CO2 ekvivalenta, jo tirgū jau ir plaši
 pieejami atbilstošāki un energoefektīvāki šķidrie
 aukstumaģenti ar zemāku GSP.
 SF6 izmantošanas ierobežojumi
 magnija spiedienliešanā ir attiecināti arī uz
 iekārtām, kas patērē mazāk par 850 kg gadā,
 jo tehnoloģiju attīstības rezultātā šāda
 izmantošana ir novecojusi.
 Papildu ziņošanas pienākumiem
 vajadzētu ļaut uzraudzīt tādu F-gāzu lietošanu, kuras
 neaptver spēkā esošie tiesību akti.
 Juridiskais pamats
 Regulas galvenais mērķis ir
 nodrošināt augsta līmeņa vides aizsardzību, jo īpaši
 cīnoties pret klimata pārmaiņām. Tāpēc
 priekšlikuma pamatā ir Līguma par Eiropas Savienības
 darbību 192. panta 1. punkts.
 Subsidiaritātes princips
 Dalībvalstis nevar pietiekami labi
 sasniegt priekšlikuma mērķus. ES
 mērķus sasniegs veiksmīgāk šādu iemeslu dēļ.
 Klimata sistēmas aizsargāšana ir
 pārrobežu jautājums. Problēma nav atrisināma ar
 atsevišķu dalībvalstu spēkiem. Ņemot
 vērā problēmas nozīmīgumu, ir vajadzīga ES
 mēroga rīcība, kā arī pasaules mēroga
 rīcība. Priekšlikuma mērķis ir arī izveidot tiesisko
 regulējumu, lai īstenotu starptautisku nolīgumu par HFC
 emisiju pakāpenisku samazināšanu, kurā ES būtu
 līgumslēdzēja puse. Nolīgums
 pašlaik tiek apspriests starptautiskā līmenī.
 Regula paredz aizliegt laist tirgū un
 izmantot dažus produktus un iekārtas, kas satur F-gāzes.
 Tāpēc tas ir svarīgi iekšējā tirgus darbībai.
 Priekšlikumā galvenā uzmanība
 ir pievērsta ES tiesību aktu grozīšanai un papildināšanai
 un dažu noteikumu stiprināšanai, lai dalībvalstis uzlabotu
 tiesību aktu īstenošanu un noteikumu izpildi.
 Tāpēc tas atbilst
 subsidiaritātes principam.
 Proporcionalitātes princips
 Priekšlikums ir saskaņā ar
 proporcionalitātes principu. Pasākumu
 pamatā ir rūpīgs novērtējums par to izdevīgumu
 izmaksu ziņā. Robežvērtības
 pieņemamām emisiju samazināšanas izmaksām ir
 saskaņā ar zema oglekļa dioksīda līmeņa
 ceļvedi[33],
 kas nosaka vispārējo stratēģiju cīņai pret
 klimata pārmaiņām. Pietiekami
 ilgs pārejas laiks attiecīgajām nozarēm ļaus
 efektīvi pielāgoties no ekonomiskā viedokļa.
 Ja ir paredzēti ierobežojumi
 atsevišķiem F-gāzu lietojumiem, priekšlikums nodrošina, ka ir
 pieejamas tehniski un ekonomiski īstenojamas alternatīvas. Ja konkrētos apstākļos tas tā
 nav, priekšlikums atļauj piešķirt atkāpes.
 Nekādi sīkāki noteikumi nav
 paredzēti jomās, kurās mērķus varētu labāk
 sasniegt ar pasākumiem citās rīcībpolitikas jomās,
 piemēram, ar tiesību aktiem par atkritumiem vai ekodizainu. Tas ir tādēļ, lai novērstu
 pārklāšanos, kas varētu radīt neskaidrības par
 atbildības sadalījumu un līdz ar to papildu slogu valsts
 iestādēm un uzņēmumiem.
 Juridisko instrumentu izvēle
 Izvēlētais juridiskais instruments
 ir regula, jo priekšlikuma mērķis ir aizstāt un uzlabot
 spēkā esošo regulu un pakāpeniskas samazināšanas
 mehānisma pamatā vajadzētu būt sistēmai, kas izveidota
 ES līmenī attiecībā uz ozonu noārdošu vielu
 pakāpenisku samazināšanu. Šī
 sistēma ir pierādījusi savu lietderību. Izmaiņas sistēmā varētu
 radīt nevajadzīgu slogu dalībvalstīm un šīs nozares
 uzņēmumiem.
 4. IETEKME UZ BUDŽETU
 Priekšlikums neietekmē Eiropas
 Savienības budžetu.
 2012/0305 (COD)
 Priekšlikums
 EIROPAS PARLAMENTA UN PADOMES REGULA
 par fluorētām siltumnīcefekta
 gāzēm
 (Dokuments attiecas uz EEZ)
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par
 Eiropas Savienības darbību un jo īpaši tā 192. panta 1.
 punktu,
 ņemot vērā Eiropas Komisijas
 priekšlikumu,
 pēc leģislatīvā akta
 projekta nosūtīšanas valstu parlamentiem,
 ņemot vērā Eiropas Ekonomikas
 un sociālo lietu komitejas atzinumu[34],
 ņemot vērā Reģionu
 komitejas atzinumu[35],
 saskaņā ar parasto likumdošanas
 procedūru,
 tā kā:
 (1) ANO Vispārējās
 konvencijas par klimata pārmaiņām ("UNFCCC"),
 kurā Savienība ir līgumslēdzēja puse[36], Klimata pārmaiņu
 starpvaldību padomes ("IPCC") ceturtajā
 novērtējuma ziņojumā par klimata pārmaiņām
 ir norādīts, ka, pamatojoties uz esošajiem zinātniskajiem
 datiem, līdz 2050. gadam attīstītajām valstīm
 siltumnīcefekta gāzu emisijas būtu jāsamazina par 80–95 %
 salīdzinājumā ar 1990. gada emisijām, lai ierobežotu
 pasaules klimata pārmaiņas tā, lai temperatūras pieaugums
 nepārsniegtu 2°C un tādējādi novērstu nevēlamu
 klimata ietekmi[37].
 (2) Lai sasniegtu šo
 mērķi, Eiropas Komisija zema oglekļa dioksīda
 līmeņa ceļvedī ir izklāstījusi izmaksu
 ziņā izdevīgu veidu, kā līdz 2050. gadam
 Savienībā panākt vajadzīgos kopējos emisiju
 samazinājumus[38].
 Šajā ceļvedī noteikti sektoru ieguldījumi, kas
 vajadzīgi sešās jomās. Ar CO2 nesaistītas emisijas
 (tostarp fluorētās siltumnīcefekta gāzes, bet izņemot
 lauksaimniecības nozarē radītās ar CO2
 nesaistītās emisijas) līdz 2030. gadam būtu jāsamazina
 par 72–73 % un līdz 2050. gadam — par 70–78 %
 salīdzinājumā ar 1990. gada līmeni. Ja pamatojas uz 2005.
 atsauces gadu, līdz 2030. gadam ir vajadzīgs ar CO2
 nesaistīto emisiju, izņemot lauksaimniecības nozarē
 radīto emisiju, samazinājums par 60–61 %.
 Aprēķināts, ka 2005. gadā fluorēto
 siltumnīcefekta gāzu emisijas bija 90 miljoni tonnu (Mt) CO2
 ekvivalenta. Samazinājums par 60 % nozīmē, ka līdz 2030.
 gadam emisijas būtu jāsamazina līdz aptuveni 35 Mt CO2
 ekvivalenta. Ņemot vērā aprēķinātās emisijas
 104 Mt CO2 ekvivalenta 2030. gadā, pamatojoties uz
 pašreizējo tiesību aktu pilnīgu piemērošanu, ir
 vajadzīgs turpmāks samazinājums par apmēram 70 Mt CO2
 ekvivalenta.
 (3) Komisijas ziņojumā[39] par Regulas (EK) Nr. 842/2006[40] piemērošanu, ietekmi un
 atbilstību ir secināts, ka pašreizējiem lokalizācijas
 pasākumiem, ja tos piemēro pilnībā, ir vajadzīgais
 potenciāls, lai samazinātu fluorēto siltumnīcefekta
 gāzu emisijas. Tāpēc šie pasākumi būtu
 jāsaglabā un jāprecizē, pamatojoties uz pieredzi, kas
 gūta to īstenošanā. Daži pasākumi būtu jāattiecina
 arī uz citām ierīcēm, kurās izmanto ievērojamu
 daudzumu fluorēto siltumnīcefekta gāzu, piemēram, kravas
 automobiļiem un piekabēm, kas aprīkotas ar dzesēšanas
 iekārtām. Pienākumam noteikt un uzturēt datus par
 iekārtām, kuras satur šādas gāzes, būtu jāattiecas
 arī uz elektrības sadales iekārtām.
 (4) Komisijas ziņojumā
 arī secināts, ka iespējams izdarīt vairāk, lai
 samazinātu fluorēto siltumnīcefekta gāzu emisijas
 Savienībā, jo īpaši izvairoties no minēto gāzu
 izmantošanas, ja ir pieejamas drošas un energoefektīvas alternatīvas
 tehnoloģijas, kam nav ietekmes uz klimatu vai kuru ietekme ir mazāka.
 2010. gada emisiju samazinājums līdz pat divām
 trešdaļām līdz 2030. gadam ir izmaksu ziņā
 izdevīgs, jo daudzos sektoros ir pieejamas pierādītas un
 pārbaudītas alternatīvas.
 (5) Lai veicinātu šādu
 tehnoloģiju izmantošanu, to personu apmācībā, kas veic ar
 fluorētām siltumnīcefekta gāzēm saistītas
 darbības, būtu jāiekļauj tehnoloģijas, kas kalpo, lai
 aizstātu un samazinātu fluorēto siltumnīcefekta gāzu
 izmantošanu. Sertifikātiem vajadzētu būt ar ierobežotu
 derīgumu, un sākotnējais derīguma termiņš būtu
 jāpagarina tikai tad, ja ir izieta obligāta periodiska
 apmācība, lai nodrošinātu, ka šīs personas ir
 pastāvīgi informētas par jaunumiem tehnoloģiju
 attīstības jomā.
 (6) Lai nodrošinātu
 saskaņotību ar uzraudzības un ziņošanas prasībām
 saskaņā ar UNFCCC un Lēmumu 4/CMP.7, kas pieņemts
 līgumslēdzēju pušu konferencē, kas vienlaikus ir Kioto
 protokola līgumslēdzēju pušu sanāksme, globālās
 sasilšanas potenciāls būtu jāaprēķina, pamatojoties uz
 viena kilograma gāzes globālās sasilšanas potenciālu 100
 gados salīdzinājumā ar vienu kilogramu CO2. Ja
 iespējams, aprēķinam būtu jāpamatojas uz ceturto
 novērtēšanas ziņojumu, ko pieņēmusi Klimata
 pārmaiņu starpvaldību padome (IPCC).
 (7) Ņemot vērā to,
 ka pastāv piemērotas alternatīvas, pašreizējais aizliegums
 izmantot sēra heksafluorīdu magnija spiedienliešanā un magnija
 spiedienliešanas sakausējumu pārstrādē, būtu
 jāattiecina arī uz iekārtām, kas patērē
 mazāk nekā 850 kg gadā. Līdzīgi, nosakot
 piemērotu pārejas periodu, būtu jāaizliedz tādu
 aukstumaģentu izmantošana, kuriem ir ļoti liels globālās
 sasilšanas potenciāls (GSP), lai apkalpotu vai tehniski apkoptu
 saldēšanas iekārtas, kuru uzpildīšanas tilpums ir
 līdzvērtīgs 5 tonnām CO2 vai vairāk.
 (8) Būtu jāievieš
 papildu aizliegumi laist tirgū jaunas dzesēšanai, gaisa kondicionēšanai
 un ugunsdrošībai paredzētas iekārtas, kas darbojas, izmantojot
 īpašas fluorētās siltumnīcefekta gāzes, ja ir
 pieejamas piemērotas alternatīvas šo vielu lietojumiem. Ņemot
 vērā turpmāko tehnoloģiju attīstību un to, ka ir
 pieejamas izmaksu ziņā izdevīgas alternatīvas fluorēto
 siltumnīcefekta gāzu izmantošanai, Komisija būtu jāpilnvaro
 iekļaut citus produktus vai iekārtas vai izslēgt, arī uz
 noteiktu laiku, konkrētas produktu un iekārtu kategorijas, kurās
 dēļ tehniskiem vai ekonomiskiem iemesliem, kas citstarp var būt
 nepietiekama alternatīvo vielu piegāde tirgū, lai
 apmierinātu pieprasījumu, vai piemērojamie drošības
 standarti, kas izslēdz attiecīgo alternatīvu izmantošanu, nav
 pieejamas alternatīvas vielas, kuru globālās sasilšanas
 potenciāls ir mazāks par norādīto limitu.
 (9) Šādi aizliegumi
 būtu jāievieš tikai tad, ja rezultātā samazināsies
 kopējās siltumnīcefekta gāzu emisijas, jo īpaši gan no
 fluorēto siltumnīcefekta gāzu noplūdes, gan no CO2
 emisijām, kas saistītas ar energopatēriņu. Tāpēc
 būtu jāatļauj iekārtas, kas satur fluorētās
 siltumnīcefekta gāzes, ja to kopējās siltumnīcefekta
 gāzu emisijas ir mazākas par tām, kas rastos no
 līdzvērtīgas iekārtas bez fluorētajām
 siltumnīcefekta gāzēm, kurai ir maksimāli pieļaujamais
 energopatēriņš, kas izklāstīts attiecīgajos
 īstenošanas pasākumos, kas pieņemti saskaņā ar
 Direktīvu 2009/125/EK (Ekodizains)[41].
 (10) Lai nodrošinātu, ka tikai
 pienācīgi sertificētas personas uzstāda nehermētiski
 noslēgtas dzesēšanas, gaisa kondicionēšanas un
 siltumsūkņa iekārtas, būtu jāaizliedz laist tirgū
 iekārtas, kas iepriekšēji ir uzpildītas ar
 fluorogļūdeņražiem. Šim pasākumam būtu arī
 jānodrošina, ka uz visiem daudzumiem, kas izmantoti šādu iekārtu
 uzpildīšanā pirmo reizi, attiecas emisiju samazināšanas
 pasākumi.
 (11) Pakāpeniska
 fluorogļūdeņražu laišanas tirgū samazināšana ir
 noteikts kā efektīvākais, izmaksu ziņā
 izdevīgākais veids, kā samazināt šo vielu emisijas
 ilgtermiņā.
 (12) Lai īstenotu
 fluorogļūdeņražu laišanas tirgū pakāpenisku
 samazināšanu, Komisijai būtu jāiedala kvotas individuāliem
 ražotājiem un importētājiem šo vielu laišanai tirgū ar
 mērķi nepārsniegt vispārējos kvantitatīvos
 ierobežojumus fluorogļūdeņražu laišanai Eiropas Savienības
 tirgū.
 (13) Kvotu iedalīšana
 atsevišķiem uzņēmumiem būtu jāpamato ar fluorogļūdeņražu
 daudzumiem, ko tie ir saražojuši vai importējuši atsauces periodā no 2008.
 gada līdz 2011. gadam. Taču, lai neizslēgtu mazos
 uzņēmējus, pieci procenti no vispārējā
 kvantitatīvā limita būtu jārezervē
 importētājiem un ražotājiem, kas atsauces periodā nav
 ieveduši vai saražojuši vairāk par 1 tonnu fluorēto
 siltumnīcefekta gāzu.
 (14) Regulāri
 pārrēķinot kvotas, Komisijai būtu jānodrošina, ka
 jauniem operatoriem ir atļauts turpināt darbību, pamatojoties uz
 vidējo apjomu, ko tie nesenā pagātnē ir laiduši tirgū.
 (15) Komisijai būtu
 jānodrošina, ka ir ieviests centrāls elektronisks reģistrs, lai
 pārvaldītu kvotas, pamatojoties uz tirdzniecības
 licencēšanas sistēmu saskaņā ar Eiropas Parlamenta un
 Padomes 2009. gada 16. septembra Regulu (EK) Nr. 1005/2009 par
 ozona slāni noārdošām vielām[42].
 (16) Lai saglabātu
 elastību lielapjoma fluorogļūdeņražu tirgū, būtu
 jāatļauj pārnest kvotas, arī uz ražotājiem un
 importētājiem, kuri iepriekš nav darbojušies šajā sektorā.
 (17) Lai būtu iespējams
 uzraudzīt regulas efektivitāti, pašreizējo ziņošanas
 pienākumu piemērošanas joma būtu jāattiecina arī uz
 citām fluorētām vielām, kam ir būtisks GSP vai kas
 arī varētu aizstāt I pielikumā uzskaitītās
 fluorētās siltumnīcefekta gāzes. Tā paša iemesla
 dēļ būtu jāziņo arī par fluorēto
 siltumnīcefekta gāzu iznīcināšanu un importēšanu, ja
 tās ir pildītas produktos un iekārtās. Būtu
 jānosaka de minimis robežvērtības, lai novērstu
 nesamērīgu administratīvo slogu, jo īpaši maziem un
 vidējiem uzņēmumiem un mikrouzņēmumiem.
 (18) Komisijai būtu
 pastāvīgi jāuzrauga ietekme, ko rada
 fluorogļūdeņražu laišanas tirgū samazināšana, tostarp
 samazināšanas ietekme uz piegādi tādām ierīcēm,
 kuru kalpošanas laikā fluorogļūdeņražu izmantošana
 radītu mazākas emisijas nekā tad, ja tiktu izmantotas alternatīvas
 tehnoloģijas. Ar uzraudzību būtu jānodrošina arī
 agrīna veselības un drošības problēmu atklāšana,
 ņemot vērā negatīvo ietekmi uz zāļu
 pieejamību. Līdz 2030. gadam būtu jāsagatavo visaptverošs
 pārskats, lai laikus pielāgotu šīs regulas noteikumus, ņemot
 vērā tās īstenošanu un notikumu attīstību un, ja
 nepieciešams, pieņemtu papildu samazināšanas pasākumus.
 (19) Lai nodrošinātu
 vienādus nosacījumus šīs regulas īstenošanai, Komisijai
 būtu jāpiešķir īstenošanas pilnvaras, lai tā
 varētu noteikt formātu veicamajai uzskaitei par iekārtām,
 kas uzstādītas, apkalpotas, tehniski apkoptas, remontētas vai
 demontētas, paziņošanai par apmācības un
 sertifikācijas programmām un produktu un iekārtu marķējumiem;
 lai noteiktu atsauces vērtības importētājiem un
 ražotājiem, pamatojoties uz fluorogļūdeņražu daudzumiem,
 kas laisti Savienības tirgū, un lai noteiktu ziņojumu
 formātu un iesniegšanas veidus. Minētās pilnvaras būtu
 jāīsteno saskaņā ar Eiropas Parlamenta un Padomes 2011. gada
 16. februāra Regulu (ES) Nr. 182/2011, ar ko nosaka normas
 un vispārīgus principus par dalībvalstu kontroles
 mehānismiem, kuri attiecas uz Komisijas īstenošanas pilnvaru
 izmantošanu[43].
 (20) Lai ņemtu vērā
 tehnoloģiju attīstību un to tirgu attīstību, kurus
 skar šī regula, un lai nodrošinātu atbilstību starptautiskajiem
 nolīgumiem, pilnvaras pieņemt tiesību aktus saskaņā ar
 Līguma par Eiropas Savienības darbību 290. pantu būtu
 jādeleģē Komisijai attiecībā uz šādiem aspektiem:
 precizēt prasības attiecībā uz noplūžu
 pārbaudēm; paplašināt to iekārtu sarakstu, uz kurām
 attiecas obligāta fluorēto siltumnīcefekta gāzu
 rekuperācija; precizēt minimālās prasības un
 nosacījumus to mācību programmu savstarpējai
 atzīšanai, kas paredzētas personām, kuras uzstāda, tehniski
 apkopj, remontē vai demontē iekārtas un kuras pārbauda
 noplūdes un rekuperē fluorētās siltumnīcefekta
 gāzes, un šo personu un uzņēmumu sertificēšanai, kas veic
 šādus uzdevumus; grozīt marķēšanas prasības; aizliegt
 laist tirgū vairāk produktu un iekārtu, kas satur vai kurās
 izmanto fluorētās siltumnīcefekta gāzes; grozīt
 fluorogļūdeņražu maksimālo daudzumu, ko var laist
 tirgū, un veselības un drošības apsvērumu dēļ no
 kvotas prasības atbrīvot fluorogļūdeņražu piegādi
 īpašiem kritiskiem lietojumiem; noteikt atsauces vērtību
 pārrēķināšanas noteikumus fluorogļūdeņražu
 laišanai tirgū, ko veic konkrēti uzņēmumi, un grozīt
 vai papildināt kārtību, kādā tiek iedalītas
 kvotas; pārskatīt robežvērtības ziņošanas prasībās;
 noteikt prasības attiecībā uz ziņošanas sistēmām
 par fluorēto siltumnīcefekta gāzu emisijām un prasības
 par dalībvalstu ievākto emisiju datu izmantošanu; iekļaut citas
 vielas, kam ir ievērojams globālās sasilšanas potenciāls,
 to vielu sarakstos, uz kurām attiecas šī regula, un atjaunināt
 sarakstus, pamatojoties uz jaunākajiem zinātniskajiem atzinumiem, jo
 īpaši par regulas pielikumos uzskaitīto vielu globālās
 sasilšanas potenciālu.
 (21) Ir īpaši svarīgi,
 lai Komisija sagatavošanās darba laikā rīkotu atbilstīgas
 apspriešanās, tostarp ekspertu līmenī. Komisijai, sagatavojot un
 izstrādājot deleģētos aktus, būtu jānodrošina
 vienlaicīga, savlaicīga un atbilstīga attiecīgo dokumentu
 nosūtīšana Eiropas Parlamentam un Padomei.
 (22) Šī regula groza un
 papildina Regulu (EK) Nr. 842/2006, kura tāpēc būtu
 jāaizstāj,
 IR PIEŅĒMUŠI ŠO REGULU.
 I NODAĻA
 VISPĀRĪGI NOTEIKUMI
 1. pants
 Definīcijas
 Šajā regulā piemēro šādas
 definīcijas:
 (1)
 „fluorētās siltumnīcefekta
 gāzes” ir fluorogļūdeņraži ("HFC"),
 perfluorogļūdeņraži ("PFC") un sēra
 heksafluorīds ("SF6") un citas siltumnīcefekta
 gāzes, kas satur fluoru, kā uzskaitīts I pielikumā,
 atsevišķi vai maisījumā;
 (2)
 "globālās sasilšanas
 potenciāls" ("GSP") ir siltumnīcefekta gāzes
 klimatiskais sasilšanas potenciāls attiecībā pret oglekļa
 dioksīda ("CO2") klimatisko sasilšanas
 potenciālu, kas aprēķināts kā viena kilograma
 gāzes sasilšanas potenciāls 100 gados salīdzinājumā ar
 vienu kilogramu CO2, kā noteikts I, II un III pielikumā;
 (3)
 “tonna(-s) CO2 ekvivalenta” ir
 siltumnīcefekta gāzu vai šādas gāzes saturoša
 maisījuma daudzums, kas izteikts kā siltumnīcefekta gāzu
 masas (metriskajās tonnās) un to globālās sasilšanas
 potenciāla reizinājums;
 (4)
 “operators” ir fiziska vai juridiska persona, kam
 pieder iekārtas un sistēmas, uz kurām attiecas šī regula,
 un kurš faktiski pārvalda to tehnisko darbību;
 (5)
 “lietojums” ir fluorēto siltumnīcefekta gāzu
 izmantošana produktu un iekārtu ražošanā, tehniskajā apkopē
 vai apkalpē, tostarp atkārtotā uzpildīšanā, vai citos
 procesos;
 (6)
 "laišana tirgū" nozīmē
 piegādāt vai darīt pieejamu trešai pusei Savienībā
 pirmo reizi, par maksu vai bez maksas, vai ražotāja gadījumā —
 lietot savām vajadzībām, vai importēt Savienības
 muitas teritorijā saskaņā ar muitas procedūru, kas
 atļauj importētās preces lietot vai darbināt
 Savienībā;
 (7)
 „hermētiski noslēgta sistēma” ir
 sistēma, kurā visas daļas, kas satur fluorētās
 siltumnīcefekta gāzes, to ražošanas laikā ir tikušas
 hermētiski noslēgtas ar metināšanas vai cietlodēšanas
 palīdzību vai citādi padarītas necaurlaidīgas,
 tās pastāvīgi savienojot, un kurās nav vajadzīgs
 atvērt dzesēšanas kontūru, lai uzsāktu sistēmas
 darbību;
 (8)
 “atkārtoti neuzpildāma tvertne” ir
 tvertne, kas paredzēta vienīgi fluorēto siltumnīcefekta
 gāzu pārvadāšanai vai uzglabāšanai un kuru nevar
 atkārtoti uzpildīt, to nepielāgojot šim nolūkam, vai kas ir
 laista tirgū, neparedzot tās nodošanu atpakaļ atkārtotai
 uzpildīšanai;
 (9)
 “rekuperācija” ir to fluorēto
 siltumnīcefekta gāzu savākšana un glabāšana, kas
 iegūtas no produktiem, iekārtām vai tvertnēm tehniskās
 apkopes vai apkalpes laikā vai pirms produktu, iekārtu vai
 tvertņu iznīcināšanas;
 (10)
 “otrreizēja pārstrāde” ir rekuperētas
 fluorētās siltumnīcefekta gāzes atkārtota izmantošana
 pēc vienkārša attīrīšanas procesa;
 (11)
 “reģenerācija” ir rekuperētas
 fluorētās siltumnīcefekta gāzes atkārtota
 pārstrāde, lai panāktu atbilstību darbības
 rādītājiem, kas līdzvērtīgi nelietotas vielas darbības
 rādītājiem, ņemot vērā tās paredzēto
 izmantojumu;
 (12)
 “iznīcināšana” ir process, kurā
 fluorēto siltumnīcefekta gāzi vai tās lielāko
 daļu neatgriezeniski pārveido vai sadala vienā vai
 vairākās noturīgās vielās, kas nav fluorētās
 siltumnīcefekta gāzes;
 (13)
 "stacionārs" ir tāds, kas
 darbības laikā nekustas;
 (14)
 “vienkomponenta putas” ir putu sastāvs, kas
 atrodas aerosola traukā neizreaģējušā vai daļēji
 izreaģējušā šķidrā veidā un kas izplešas un
 sacietē, kad tas ir ārpus trauka;
 (15)
 “kravas automobilis ar dzesēšanas iekārtu”
 ir transportlīdzeklis, kura maksimālā masa ir lielāka par 3,5 tonnām
 un kas konstruēts un ražots galvenokārt preču
 pārvadāšanai, un kas ir aprīkots ar dzesēšanas
 vienību;
 (16)
 “piekabe ar dzesēšanas iekārtu” ir
 transportlīdzeklis, kas konstruēts un ražots tā, lai to
 piestiprinātu kravas automobilim vai traktoram, galvenokārt
 preču pārvadāšanai, un kas ir aprīkots ar dzesēšanas
 vienību.
 II Nodaļa
 Lokalizācija
 2. pants
 Emisiju novēršana
 1. Ir aizliegts apzināti
 atmosfērā izlaist fluorētās siltumnīcefekta gāzes,
 ja izlaišana nav tehniski vajadzīga paredzētajam lietojumam.
 2. Fluorētās
 siltumnīcefekta gāzes saturošo iekārtu operatori veic
 piesardzības pasākumus, lai novērstu to nejaušu izlaišanu
 (turpmāk "noplūde").
 3. Ja ir konstatēta
 minēto gāzu noplūde, operatori nodrošina, ka iekārta tiek
 saremontēta bez liekas kavēšanās.
 Kad ir pabeigts iekārtas remonts, operatori
 nodrošina, ka viena mēneša laikā pēc remonta iekārtu
 pārbauda sertificētas personas, lai pārbaudītu, vai remonts
 ir veikts efektīvi.
 4. Saskaņā ar 8. pantu
 sertificē personas un uzņēmumus, kas veic šādus uzdevumus:
 (a)
 3. panta 1. punktā minēto
 iekārtu uzstādīšana, apkalpe, tehniskā apkope, remonts vai
 demontāža;
 (b)
 fluorētās siltumnīcefekta gāzes
 saturošo mobilo gaisa kondicionēšanas iekārtu apkalpe, tehniskā
 apkope, remonts vai demontāža;
 (c)
 SF6 saturošu elektrības sadales
 iekārtu uzstādīšana, apkalpe, tehniskā apkope, remonts vai
 demontāža;
 (d)
 fluorēto siltumnīcefekta gāzu
 piegāde vai saņemšana, lai veiktu uzdevumus, kas minēti a), b)
 un c) apakšpunktā.
 Veicot minētos uzdevumus, pirmajā
 daļā minētās personas un uzņēmumi veic
 piesardzības pasākumus, lai nepieļautu fluorēto
 siltumnīcefekta gāzu noplūdi.
 5. Jebkura persona, kas trešai
 pusei dod uzdevumu uzstādīt, apkalpot, tehniski apkopt, remontēt
 vai demontēt SF6 saturošas elektrības sadales
 iekārtas vai iekārtas, kas minētas 3. panta 1. punktā,
 pārliecinās, ka minētajai pusei ir nepieciešamie
 sertifikāti atbilstīgi 8. pantam vajadzīgo uzdevumu
 veikšanai.
 3. pants
 Noplūdes pārbaude
 1. To iekārtu operatori, kas
 satur fluorētās siltumnīcefekta gāzes, kuru
 globālās sasilšanas potenciāls ir līdzvērtīgs 5
 tonnām CO2 un kas nav putu sastāvā, nodrošina, ka
 iekārtām tiek veikta noplūdes pārbaude. Tomēr
 iekārtām ar hermētiski noslēgtām sistēmām,
 kas ir attiecīgi marķētas un satur fluorētās
 siltumnīcefekta gāzes, kuru globālās sasilšanas
 potenciāls ir līdzvērtīgs mazāk nekā 10
 tonnām CO2, šajā pantā paredzētās
 noplūdes pārbaudes nepiemēro.
 Pārbaudes veic personas, kas ir
 sertificētas saskaņā ar 8. pantā paredzētajiem noteikumiem.
 Šo punktu piemēro šādu
 fluorētās siltumnīcefekta gāzes saturošo iekārtu
 operatoriem:
 (a)
 stacionāras dzesēšanas iekārtas;
 (b)
 stacionāras gaisa kondicionēšanas
 iekārtas;
 (c)
 stacionāri siltumsūkņi;
 (d)
 stacionāras ugunsdrošības sistēmas;
 (e)
 ar dzesēšanas iekārtu aprīkoti
 kravas automobiļi un piekabes.
 2. Pārbaudes
 saskaņā ar 1. punktu veic, ievērojot šādu biežumu:
 (a)
 iekārtām, kas satur fluorētās
 siltumnīcefekta gāzes, kuru globālās sasilšanas
 potenciāls ir līdzvērtīgs 5 tonnām CO2 vai
 vairāk, bet mazāks par 50 tonnām CO2, noplūdes
 pārbaudi veic vismaz reizi 12 mēnešos;
 (b)
 iekārtām, kas satur fluorētās
 siltumnīcefekta gāzes, kuru globālās sasilšanas
 potenciāls ir līdzvērtīgs 50 tonnām CO2 vai
 vairāk, bet mazāks par 500 tonnām CO2, noplūdes
 pārbaudi veic vismaz reizi sešos mēnešos;
 (c)
 iekārtām, kas satur fluorētās
 siltumnīcefekta gāzes, kuru globālās sasilšanas
 potenciāls ir līdzvērtīgs 500 tonnām CO2
 vai vairāk, noplūdes pārbaudi veic vismaz reizi trijos
 mēnešos.
 3. Ja ugunsdrošības
 sistēmām, kas minētas 1. punkta d) apakšpunktā,
 piemēro inspekciju sistēmu, kas atbilst ISO 14520 vai EN 15004
 standartiem, un ugunsdrošības sistēma tiek inspicēta tik bieži,
 cik tas prasīts saskaņā ar 2. punktu, šīs inspekcijas
 uzskata par atbilstīgām 1. punktā minētajiem
 pienākumiem.
 4. Komisija saskaņā ar
 20. pantu ir pilnvarota pieņemt deleģētos aktus, ar kuriem
 precizē prasības noplūžu pārbaudēm, kas jāveic
 saskaņā ar šā panta 1. punktu katram iekārtu veidam,
 kas norādīts minētajā punktā; ar kuriem nosaka
 iekārtas daļas, kurās visiespējamāk varētu
 rasties noplūde, un ar kuriem groza šā panta 1. punktā
 minēto iekārtu sarakstu, lai iekļautu citus iekārtu veidus,
 ņemot vērā tirgus tendences un tehnikas attīstību.
 4. pants
 Noplūdes konstatēšanas sistēmas
 1. To iekārtu operatori,
 kas minētas 3. panta 1. punktā un kuras satur
 fluorētās siltumnīcefekta gāzes, kuru globālās
 sasilšanas potenciāls ir līdzvērtīgs 500 tonnām CO2
 vai vairāk, nodrošina, ka iekārta ir aprīkota ar noplūdes
 konstatēšanas sistēmu, kas brīdina operatoru par noplūdi.
 Noplūdes konstatēšanas
 sistēmu pārbaudi veic vismaz reizi divpadsmit mēnešos, lai
 nodrošinātu to pareizu darbību.
 2. Atkāpjoties no 3. panta 2.
 punkta b) apakšpunkta, ja iekārta, kas satur fluorētās
 siltumnīcefekta gāzes, kuru globālās sasilšanas
 potenciāls ir līdzvērtīgs 50 tonnām CO2 vai
 vairāk, bet mazāks par 500 tonnām CO2, ir
 aprīkota ar noplūdes konstatēšanas sistēmu, iekārtas
 noplūdes pārbaudi veic vismaz reizi 12 mēnešos.
 5. pants
 Uzskaite
 1. To iekārtu operatoriem,
 kuras satur fluorētās siltumnīcefekta gāzes, kas nav putu
 sastāvā, par katru iekārtu ievieš un veic uzskaiti par šādu
 informāciju, pēc kuras identificē iekārtu:
 (a)
 izmantoto fluorēto siltumnīcefekta
 gāzu daudzums un veids;
 (b)
 pievienoto fluorēto siltumnīcefekta
 gāzu daudzums un pievienošanas iemesls;
 (c)
 rekuperēto fluorēto siltumnīcefekta
 gāzu daudzums;
 (d)
 konstatētās noplūdes apmēri;
 (e)
 tā uzņēmuma vai personas
 identifikācija, kas iekārtu uzstādīja, apkalpoja, tehniski
 apkopa un, ja vajadzīgs, to remontēja vai demontēja;
 (f)
 saskaņā ar 3. panta 1. un 3. punktu
 veikto pārbaužu datumi un rezultāti;
 (g)
 ja iekārta ir demontēta, pasākumi,
 kas veikti, lai rekuperētu un likvidētu fluorētās
 siltumnīcefekta gāzes.
 Šo punktu piemēro SF6 saturošo
 elektrības sadales iekārtu operatoriem un 3. panta 2. punktā
 minēto iekārtu operatoriem.
 2. Ja 1. punktā minēto
 informāciju nereģistrē datubāzē, ko izveidojušas
 dalībvalstu kompetentās iestādes, 1. punktā
 minētie operatori veic uzskaiti vismaz divus gadus pēc iekārtas
 ekspluatācijas beigām.
 Ja 1. punktā minēto informāciju
 nereģistrē datubāzē, ko izveidojušas dalībvalstu
 kompetentās iestādes, personas vai uzņēmumi, kas veic 1.
 punkta e) apakšpunktā minētās darbības, operatoru
 vajadzībām glabā ziņojumu kopijas vismaz piecus gadus.
 Šos datus pēc pieprasījuma dara
 pieejamus kompetentajai iestādei vai Komisijai.
 3. Komisija ar īstenošanas
 aktu var noteikt 1. punktā minēto datu formātu un precizēt,
 kā tie būtu jānosaka un jāatjaunina. Minēto
 īstenošanas aktu pieņem saskaņā ar 21. pantā
 minēto pārbaudes procedūru.
 6. pants
 Ar ražošanu saistītas emisijas
 Fluorēto savienojumu ražotāji veic
 visus piesardzības pasākumus, kas vajadzīgi, lai pēc
 iespējas ierobežotu fluorēto siltumnīcefekta gāzu emisijas
 ražošanas, transportēšanas un glabāšanas laikā.
 Šie ražotāji nodrošina, ka
 trifluormetānu (HFC-23), kas ievērojamos daudzumos rodas
 kā blakusprodukts, iznīcina ražošanas procesa ietvaros.
 7. pants
 Rekuperācija
 1. To iekārtu, tostarp
 mobilo iekārtu, operatoriem, kuras satur fluorētās
 siltumnīcefekta gāzes, kas nav putu sastāvā, ievieš
 pasākumus minēto gāzu rekuperācijai, ko veic personas un
 uzņēmumi, kam ir attiecīgie 8. pantā paredzētie
 sertifikāti, lai nodrošinātu šo gāzu atkārtotu
 pārstrādi, reģenerēšanu vai iznīcināšanu.
 Šis pienākums attiecas uz šādu
 iekārtu operatoriem:
 (a)
 dzesēšanas, gaisa kondicionēšanas un
 siltumsūkņa iekārtu dzesēšanas kontūri;
 (b)
 iekārtas, kurās ir
 šķīdinātāji, kuru pamatā ir fluorētās
 siltumnīcefekta gāzes;
 (c)
 ugunsdrošības sistēmas un
 ugunsdzēšamie aparāti;
 (d)
 elektrības sadales iekārtas.
 2. Komisija saskaņā ar
 20. pantu ir pilnvarota pieņemt deleģētos aktus, ar kuriem
 groza 1. punktā minēto iekārtu sarakstu, lai iekļautu
 citus iekārtu veidus, ņemot vērā to arvien pieaugošo
 nozīmīgumu tirdzniecības vai tehnikas attīstības
 rezultātā.
 3. Pirms fluorēto
 siltumnīcefekta gāzu tvertnes likvidēšanas persona, kura
 izmantoja tvertni pārvadāšanai vai uzglabāšanai, nodrošina
 gāzu atlikumu rekuperāciju, lai pārliecinātos, ka tie tiek
 atkārtoti pārstrādāti, reģenerēti vai
 iznīcināti.
 4. To produktu lietotāji un
 to iekārtu operatori, kas nav uzskaitītas 1. punktā un kas satur
 fluorētās siltumnīcefekta gāzes, ciktāl praktiski
 iespējams, nodrošina gāzu rekuperāciju, ko veic atbilstoši
 kvalificētas personas, lai pārliecinātos, ka gāzes tiek atkārtoti
 pārstrādātas, reģenerētas vai iznīcinātas,
 vai nodrošina to iznīcināšanu bez iepriekšējas
 rekuperācijas.
 8. pants
 Apmācība un sertifikācija
 1. Dalībvalstis izveido
 apmācības un sertifikācijas programmas šādām
 personām:
 a) personas, kuras uzstāda, apkalpo,
 tehniski apkopj, remontē vai demontē iekārtas, kas uzskaitītas
 3. panta 1. punkta trešajā daļā;
 b) personas, kuras uzstāda, apkalpo,
 tehniski apkopj, remontē vai demontē elektrības sadales
 iekārtas, kas satur SF6;
 c) personas, kas veic 3. panta 1.
 punktā paredzētās noplūdes pārbaudes;
 d) personas, kas rekuperē fluorētās
 siltumnīcefekta gāzes, kā paredzēts 7. pantā.
 2. Apmācības
 programmas, kas paredzētas 1. punktā, aptver šādus
 aspektus:
 a) piemērojamie noteikumi un tehniskie
 standarti;
 b) emisiju novēršana;
 c) fluorēto siltumnīcefekta
 gāzu rekuperācija;
 d) droša rīkošanās ar iekārtu
 atbilstoši sertifikātā norādītajam veidam un izmēriem;
 e) tehnoloģijas, lai aizstātu vai
 samazinātu fluorēto siltumnīcefekta gāzu lietošanu, un to
 droša izmantošana.
 3. Sertifikātus
 saskaņā ar sertifikācijas programmām, kas paredzētas 1.
 punktā, izdod, ja pieteikuma iesniedzējs ir pabeidzis
 mācību programmu, kas izveidota saskaņā ar 1. un 2. punktu.
 4. Dalībvalstis izveido
 sertificēšanas programmas uzņēmumiem, kas veic 1. punkta
 a) līdz d) apakšpunktā minētās darbības
 trešo personu vajadzībām.
 5. Sertifikāti, kas
 paredzēti 1. un 3. punktā, ir derīgi ne ilgāk kā 5
 gadus. Dalībvalstis var pagarināt 1. punktā paredzēto
 sertifikātu termiņu, ja attiecīgā persona iziet
 obligātu periodisku apmācību reizi piecos gados, lai
 atjauninātu zināšanas par 2. punktā minētajiem
 tematiem.
 6. Dalībvalstis Komisijai
 par apmācības un sertifikācijas programmām paziņo
 līdz 2015. gada 1. janvārim. Tās atzīst
 sertifikātus, kas ir izdoti citā dalībvalstī. Tās
 nedrīkst ierobežot pakalpojumu sniegšanas brīvību vai brīvību
 veikt uzņēmējdarbību, ja sertifikāts ticis izdots
 citā dalībvalstī.
 7. Komisija saskaņā ar
 20. pantu ir pilnvarota pieņemt deleģētos aktus, ar kuriem
 nosaka obligātās prasības apmācībai un
 sertifikācijai, kas paredzēta 1. punktā, un nosaka sertifikātu
 savstarpējas atzīšanas nosacījumus.
 8. Komisija ar īstenošanas
 aktiem nosaka 6. punktā minētā paziņojuma formātu.
 Minētos īstenošanas aktus pieņem saskaņā ar 21. pantā
 minēto pārbaudes procedūru.
 III Nodaļa
 Laišana tirgū un lietošanas kontrole
 9. pants
 Ierobežojumi laišanai tirgū
 1. Konkrētu III
 pielikumā uzskaitīto produktu un iekārtu laišanu tirgū
 aizliedz no minētajā pielikumā norādītā datuma,
 attiecīgā gadījumā šķirojot pēc tajos esošās
 fluorētās siltumnīcefekta gāzes veida vai
 globālās sasilšanas potenciāla.
 Lai aprēķinātu globālās
 sasilšanas potenciālu fluorēto siltumnīcefekta gāzu
 maisījumiem, kurus satur minētie produkti vai iekārtas, izmanto
 IV pielikumā noteikto metodi.
 2. Šā panta 1. punktā
 noteikto aizliegumu nepiemēro iekārtām, par kurām ekodizaina
 prasībās, kas pieņemtas saskaņā ar Direktīvu 2009/125/EK[44], ir noteikts, ka lielākas
 energoefektivitātes dēļ to darbības laikā dzīves
 cikla CO2 emisijas būtu zemākas nekā
 salīdzinājumā ar līdzvērtīgu iekārtu, kas
 atbilst attiecīgajām ekodizaina prasībām un nesatur
 fluorogļūdeņražus.
 3. Komisija saskaņā ar
 20. pantu ir pilnvarota pieņemt deleģētos aktus, ar kuriem groza
 III pielikumā pievienoto sarakstu, lai iekļautu citus produktus
 un iekārtas, kas satur fluorētās siltumnīcefekta
 gāzes, kuru globālās sasilšanas potenciāls ir 150 vai
 lielāks, vai kuru darbībai ir vajadzīgas šādas gāzes,
 ja ir noteikts, ka ir pieejamas alternatīvas fluorēto
 siltumnīcefekta gāzu lietojumam vai konkrētu
 siltumnīcefekta gāzu veidu lietojumam, un ja to lietošanas
 rezultātā samazinātos kopējās siltumnīcefekta
 gāzu emisijas un lai vajadzības gadījumā uz konkrētu
 laiku no pielikuma izslēgtu konkrētas produktu vai iekārtu
 kategorijas, kam tehnisku, ekonomisku vai drošības apsvērumu
 dēļ nav pieejamas alternatīvas vielas, kuru globālās
 sasilšanas potenciāls ir mazāks par norādīto limitu.
 10. pants
 Marķējums un informācija par produktu
 1. Produktus un iekārtas,
 kas satur fluorētās siltumnīcefekta gāzes, nedrīkst
 laist tirgū bez marķējuma.
 Šo punktu piemēro šādiem iekārtu
 veidiem:
 (a)
 dzesēšanas iekārtas;
 (b)
 gaisa kondicionēšanas iekārtas;
 (c)
 siltumsūkņi;
 (d)
 ugunsdrošības sistēmas;
 (e)
 elektrības sadales iekārtas;
 (f)
 aerosola baloniņi, kas satur
 fluorētās siltumnīcefekta gāzes;
 (g)
 visas fluorēto siltumnīcefekta gāzu
 tvertnes.
 2. Marķējumā, kas
 paredzēts saskaņā ar 1. punktu, norāda:
 (a)
 informāciju, ka produkts vai iekārta
 satur fluorētās siltumnīcefekta gāzes;
 (b)
 fluorēto siltumnīcefekta gāzu
 nosaukumu, izmantojot nozarē pieņemtu apzīmējumu, vai, ja
 šāds apzīmējums nav pieejams, — ķīmisko nosaukumu;
 (c)
 no 2017. gada 1. janvāra —
 produktā vai iekārtā esošo siltumnīcefekta gāzu
 daudzumu, kas izteikts ar masu un CO2 ekvivalentu.
 Ja fluorētās siltumnīcefekta
 gāzes atrodas hermētiski noslēgtā sistēmā, šo
 faktu norāda uz marķējuma.
 3. Marķējumam
 jābūt skaidri salasāmam un neizdzēšamam un jāatrodas
 blakus ventiļiem fluorēto siltumnīcefekta gāzu
 uzpildīšanai vai rekuperācijai, vai uz tās produkta vai
 iekārtas daļas, kas satur fluorēto siltumnīcefekta gāzi.
 4. Putas, kas satur
 fluorētās siltumnīcefekta gāzes, nedrīkst laist
 tirgū, ja fluorētās siltumnīcefekta gāzes nav
 identificētas marķējumā, kurā norādīts
 nozarē pieņemts apzīmējums, vai, ja šāds
 apzīmējums nav pieejams, — ķīmiskais nosaukums.
 Marķējumā skaidri norāda, ka putas satur
 fluorētās siltumnīcefekta gāzes.
 Putuplākšņu gadījumā šī
 informācija ir skaidri un neizdzēšami norādīta uz
 plāksnēm.
 5. Informāciju, kas
 minēta šā panta 2. un 3. punktā, iekļauj šādu produktu
 un iekārtu lietošanas rokasgrāmatās. Tādu produktu un
 iekārtu gadījumā, kas satur fluorētās siltumnīcefekta
 gāzes, kuru globālās sasilšanas potenciāls ir 150 vai
 lielāks, šo informāciju arī ietver reklamēšanai
 izmantotajā aprakstā.
 6. Komisija ar īstenošanas
 aktiem var noteikt 1. un 3. punktā minēto marķējumu
 formātu. Minētos īstenošanas aktus pieņem saskaņā
 ar 21. pantā minēto pārbaudes procedūru.
 7. Komisija saskaņā ar
 20. pantu ir pilnvarota pieņemt deleģētos aktus, ar kuriem groza
 marķēšanas prasības, kas izklāstītas 1. un 3.
 punktā, un ar kuriem groza 1. punktā minēto produktu un
 iekārtu sarakstu, lai vajadzības gadījumā iekļautu
 citus produktus un iekārtas, ņemot vērā tirdzniecības
 vai tehnikas attīstību.
 11. pants
 Lietošanas kontrole
 1. SF6 izmantošana
 magnija spiedienliešanā un magnija spiedienliešanas sakausējumu
 otrreizējā pārstrādē ir aizliegta. Attiecībā
 uz iekārtām, kurās izmantotā SF6 daudzums ir
 mazāks par 850 kg gadā, šo aizliegumu piemēro tikai no 2015.
 gada 1. janvāra.
 2. SF6 izmantošana,
 lai uzpildītu transportlīdzekļu riepas, ir aizliegta.
 3. No 2020. gada 1. janvāra
 aizliedz izmantot fluorētās siltumnīcefekta gāzes vai
 maisījumus, kas satur fluorētās siltumnīcefekta gāzes,
 kuru globālās sasilšanas potenciāls ir 2500 vai lielāks,
 lai apkalpotu vai tehniski apkoptu dzesēšanas iekārtas ar
 uzpildīšanas tilpumu, kas līdzvērtīgs 5 tonnām CO2
 vai vairāk.
 Šā noteikuma piemērošanas
 nolūkā globālās sasilšanas potenciālu
 maisījumiem, kas satur fluorētās siltumnīcefekta
 gāzes, aprēķina saskaņā ar IV pielikumu.
 12. pants
 Iekārtas iepriekšēja uzpildīšana
 1. No [dd/mm/gggg] [ievietot
 datumu — 3 gadi pēc šīs regulas stāšanās
 spēkā] dzesēšanas, gaisa kondicionēšanas un
 siltumsūkņa iekārtas neuzpilda ar
 fluorogļūdeņražiem, pirms tās laiž tirgū vai pirms
 tās dara pieejamas gala lietotājam iekārtas
 uzstādīšanai pirmo reizi.
 Iekārtu uzpilda paredzētajā
 lietošanas vietā, un to dara personas, kas ir sertificētas
 saskaņā ar 8. pantu.
 2. Šā panta 1. punkts
 neattiecas uz hermētiski noslēgtām iekārtām vai
 iekārtām, kuras satur tādu fluorogļūdeņražu
 daudzumu, kas atbilst mazāk nekā 2 % no iekārtas
 paredzētās maksimālās ietilpības.
 IV Nodaļa
 Fluorogļūdeņražu laišanas tirgū samazināšana
 13. pants
 Fluorogļūdeņražu laišanas tirgū samazināšana
 1. Komisija nodrošina, ka
 fluorogļūdeņražu daudzums, ko ražotāji un
 importētāji drīkst laist tirgū Eiropas Savienībā
 ik gadu, nepārsniedz maksimālo daudzumu, kas attiecīgajam gadam
 aprēķināts saskaņā ar V pielikumu. Katrs
 ražotājs un importētājs nodrošina, ka
 fluorogļūdeņražu daudzums, kas aprēķināts saskaņā
 ar V pielikumu un ko tas laiž tirgū, nepārsniedz kvotas, kas tam
 iedalītas saskaņā ar 14. panta 5. punktu vai nodotas
 saskaņā ar 16. pantu.
 2. Šo pantu nepiemēro
 fluorogļūdeņražiem, kas importēti Savienībā, lai
 tos iznīcinātu.
 To nepiemēro uzņēmumiem, kas saražo
 vai importē mazāk nekā 1000 tonnu
 fluorogļūdeņražu CO2 ekvivalenta gadā.
 3. Šo pantu un 14., 16., 17. un 22.
 pantu arī piemēro fluorogļūdeņražiem, kas
 iekļauti poliola maisījumos.
 4. Saskaņā ar 20. pantu
 Komisija ir pilnvarota pieņemt deleģētos aktus, ar kuriem:
 (a)
 groza maksimālos daudzumus, kas noteikti
 V pielikumā, ņemot vērā izmaiņas
 fluorogļūdeņražu tirgū un saistītās emisijas; un
 (b)
 atbrīvo laišanu tirgū konkrētiem
 lietojumiem no kvotas prasības, kas noteikta 1. punktā, ja
 fluorogļūdeņražu lietošana ir vajadzīga veselības vai
 drošības apsvērumu dēļ un ja pietiekama piegāde
 citādi netiktu nodrošināta.
 14. pants
 Kvotu iedalīšana fluorogļūdeņražu laišanai tirgū
 1. Līdz 2014. gada 31.
 oktobrim Komisija ar īstenošanas lēmumiem katram ražotājam vai
 importētājam, kurš paziņojis datus saskaņā ar Regulas
 (EK) Nr. 842/2006 6. pantu, nosaka atsauces vērtību,
 pamatojoties uz gada vidējo fluorogļūdeņražu daudzumu, par
 kuru ražotājs vai importētājs paziņoja, ka ir to saražojis
 vai importējis laikā no 2008. gada līdz 2011. gadam.
 Lai noteiktu atsauces vērtību, neņem vērā
 paziņoto daudzumu, kas pārsniedz kvotu. Atsauces vērtības
 aprēķina saskaņā ar šīs regulas V pielikumu.
 Minētos īstenošanas aktus pieņem
 saskaņā ar 21. pantā minēto pārbaudes
 procedūru.
 2. Ražotāji un
 importētāji, kas nav paziņojuši saražotos vai importētos
 daudzumus saskaņā ar Regulas (EK) Nr. 842/2006 6. pantu
 attiecībā uz 1. punktā minēto atsauces periodu, var
 paziņot par savu nodomu ražot vai importēt
 fluorogļūdeņražus nākamajā gadā.
 Paziņojumu adresē Komisijai,
 norādot fluorogļūdeņražu veidus un daudzumus, ko
 paredzēts laist tirgū.
 Komisija izziņo minēto paziņojumu
 iesniegšanas termiņu. Pirms paziņojuma iesniegšanas saskaņā
 ar 2. un 3. punktu uzņēmumi reģistrējas 15. pantā
 paredzētajā reģistrā.
 3. Līdz 2017. gada 31. oktobrim
 un pēc tam ik pēc trim gadiem Komisija pārrēķina 1. un
 2. punktā minētajiem ražotājiem un importētājiem
 noteiktās atsauces vērtības, pamatojoties uz gada vidējo
 fluorogļūdeņražu daudzumu, kas saražots vai importēts
 pēc 2015. gada 1. janvāra, kā ziņots saskaņā ar 17.
 pantu. Komisija ar īstenošanas aktiem nosaka šīs atsauces
 vērtības.
 Minētos īstenošanas aktus pieņem
 saskaņā ar 21. pantā minēto pārbaudes
 procedūru.
 4. Ražotāji un
 importētāji, kam ir noteiktas atsauces vērtības, var
 paziņot papildu paredzamo daudzumu saskaņā ar procedūru,
 kas izklāstīta 2. punktā.
 5. Komisija iedala kvotas
 fluorogļūdeņražu laišanai tirgū katram ražotājam un
 importētājam katram gadam, sākot no 2015. gada un
 piemērojot kvotu iedalīšanas mehānismu, kas noteikts
 VI pielikumā.
 6. Komisija saskaņā ar
 20. pantu ir pilnvarota pieņemt deleģētos aktus, ar kuriem
 nosaka mehānismu, lai pārrēķinātu atsauces
 vērtības saskaņā ar 3. punktu, un groza vai papildina kvotu
 iedalīšanas mehānismu, kas noteikts VI pielikumā.
 15. pants
 Kvotu reģistrs
 1. Izveido elektronisku
 reģistru fluorogļūdeņražu laišanai tirgū
 paredzētajām kvotām. Komisija veic pasākumus, lai izveidotu
 minēto elektronisko reģistru un nodrošinātu tā
 darbību.
 Elektroniskajā reģistrā pēc
 pieprasījuma reģistrē šādu informāciju:
 (a)
 ražotāji un importētāji, kam
 saskaņā ar 14. panta 5. punktu ir iedalīta kvota laišanai
 tirgū;
 (b)
 ražotāji un importētāji, kam kvota
 ir nodota saskaņā ar 16. pantu;
 (c)
 ražotāji un importētāji, kas
 paziņojuši par nodomu iesniegt paziņojumu saskaņā ar 14.
 panta 2. punktu.
 2. Komisija nodrošina, ka
 ražotāji un importētāji un dalībvalstu kompetentās
 iestādes ar reģistra starpniecību ir informētas par
 iedalīto kvotu, un par visām tās izmaiņām
 iedalīšanas periodā.
 16. pants
 Kvotu nodošana
 Jebkurš ražotājs vai
 importētājs, kam atsauces vērtība ir noteikta
 saskaņā ar 14. panta 1. vai 3. punktu un kam ir
 iedalīta kvota saskaņā ar 14. panta 5. punktu, var
 nodot šo kvotu par visu vai jebkādu citu daudzumu otram
 uzņēmumam Savienībā, kurš ir reģistrēts 15. panta
 1. punktā minētajā reģistrā. Par šādu
 nodošanu iepriekš paziņo Komisijai.
 V nodaļa
 Ziņošana
 17. pants
 Ziņošana par ražošanu, importu, eksportu un iznīcināšanu
 1. Līdz 2014. gada 31.
 martam un pēc tam ik gadu katrs ražotājs, importētājs un
 eksportētājs, kas iepriekšējā kalendāra gadā
 saražojis, importējis vai eksportējis vairāk nekā vienu
 metrisko tonnu vai vairāk par 1000 tonnām CO2
 ekvivalenta fluorēto siltumnīcefekta gāzu un gāzu, kas
 uzskaitītas II pielikumā, paziņo Komisijai
 VII pielikumā norādītos datus par katru no šīm
 vielām minētajā kalendāra gadā.
 2. Līdz 2014. gada 31.
 martam un pēc tam ik gadu katrs uzņēmums, kas
 iepriekšējā kalendāra gadā iznīcinājis
 vairāk nekā vienu metrisko tonnu vai vairāk par 1000 tonnām
 CO2 ekvivalenta fluorēto siltumnīcefekta gāzu un
 gāzu, kas uzskaitītas II pielikumā, paziņo Komisijai
 VII pielikumā norādītos datus par katru no šīm
 vielām minētajā kalendāra gadā.
 3. Līdz 2014. gada 31.
 martam un pēc tam ik gadu katrs uzņēmums, kas
 iepriekšējā kalendāra gadā ir laidis tirgū vairāk
 nekā 10 000 tonnu CO2 ekvivalenta fluorēto
 siltumnīcefekta gāzu un gāzu, kas uzskaitītas II
 pielikumā un kas iekļautas produktos vai iekārtās,
 paziņo Komisijai VII pielikumā norādītos datus par katru no
 šīm vielām attiecīgajā kalendāra gadā.
 4. Katrs uzņēmums, kam
 saskaņā ar 1. un 3. punktu ir jāziņo par vairāk
 nekā 10 000 tonnu CO2 ekvivalenta
 fluorogļūdeņražu laišanu tirgū iepriekšējā
 kalendāra gadā, pirms ziņojuma iesniegšanas nodrošina, ka datu
 precizitāti pārbauda neatkarīgs revidents, kas pilnvarots
 saskaņā ar Direktīvu 2003/87/EK[45]
 vai pilnvarots verificēt finanšu pārskatus saskaņā ar
 attiecīgās dalībvalsts tiesību aktiem.
 Uzņēmums glabā verifikācijas
 ziņojumu vismaz piecus gadus. Verifikācijas ziņojumu pēc
 pieprasījuma dara pieejamu kompetentajai iestādei un Komisijai.
 5. Komisija saskaņā ar
 20. pantu ir pilnvarota pieņemt deleģētos aktus, ar kuriem
 vajadzības gadījumā groza kritērijus pienākumiem, kas
 paredzēti 1., 2. un 3. punktā, ņemot vērā tirgus
 attīstību, lai izvairītos no tā, ka ievērojams
 daudzums saražoto, importēto vai eksportēto fluorēto
 siltumnīcefekta gāzu netiek uzraudzīts, vai lai mazinātu
 administratīvo slogu gadījumos, kad paziņotie daudzumi ir
 nenozīmīgi.
 6. Komisija ar īstenošanas
 aktiem var noteikt formātu un veidu, kādā jāiesniedz
 šajā pantā minētie ziņojumi.
 Minētos īstenošanas aktus pieņem
 saskaņā ar 21. pantā minēto pārbaudes
 procedūru.
 7. Komisija veic attiecīgus
 pasākumus, lai aizsargātu tās informācijas
 konfidencialitāti, kas tai iesniegta saskaņā ar šo pantu.
 18. pants
 Emisiju datu vākšana
 1. Dalībvalstis vāc
 datus par fluorēto siltumnīcefekta gāzu emisijām.
 Šim nolūkam tās attiecīgi izveido
 vienu no šādām sistēmām:
 a) sistēma, ar kuru valsts
 līmenī tiek uzturēta datubāze, lai vāktu datus, kas
 reģistrēti saskaņā ar 5. panta 1. punktu;
 b) sistēma, ar kuras
 palīdzību veic apsekojumus par emisijām no reprezentatīvas
 to operatoru izlases, uz kuriem attiecas 5. panta 1. punkta noteikumi, un ar
 kuru ekstrapolē rezultātus no šiem apsekojumiem.
 2. Saskaņā ar 1.
 punktu savāktos datus pēc pieprasījuma dara pieejamus Komisijai.
 Komisija var izplatīt šo informāciju citām
 dalībvalstīm.
 3. Komisija saskaņā ar
 20. pantu ir pilnvarota pieņemt deleģētos aktus, ar kuriem
 paredz prasības datu vākšanas sistēmām, kas minētas
 šā panta 1. punkta otrajā daļā, un ar kuriem nosaka to, vai
 konkrētām nozarēm tiks izstrādāta sistēma
 saskaņā ar šā panta 1. punkta otrās daļas a) vai
 b) apakšpunktu.
 VI Nodaļa
 Nobeiguma noteikumi
 19. pants
 Pārskatīšana
 1. Komisija saskaņā ar
 20. pantu ir pilnvarota pieņemt deleģētos aktus, ar kuriem groza
 I pielikumu, lai iekļautu sarakstā vielas, kurām ir
 ievērojams globālās sasilšanas potenciāls un kuras izmanto
 kā aizstājējas vielas, kas jau ir iekļautas
 minētajā pielikumā, un kuras eksportē, importē, ražo
 vai laiž tirgū ievērojamos daudzumos.
 2. Komisija saskaņā ar
 20. pantu ir pilnvarota pieņemt deleģētos aktus, ar kuriem
 atjaunina I, II un IV pielikumu, pamatojoties uz jauniem zinātniskajiem
 datiem, jo īpaši par pielikumā iekļauto vielu globālās
 sasilšanas potenciālu.
 3. Pamatojoties uz
 informāciju par laišanu tirgū, kas paziņota saskaņā ar
 17. pantu, un informāciju par fluorēto siltumnīcefekta gāzu
 emisijām, kas darīta pieejama saskaņā ar 18. panta 2.
 punktu, Komisija uzrauga šīs regulas piemērošanu un ietekmi.
 Ne vēlāk kā 2020. gada 31. decembrī
 Komisija publicē ziņojumu par fluorogļūdeņražu
 pieejamību Savienības tirgū, jo īpaši medicīniskiem
 lietojumiem.
 Ne vēlāk kā 2024. gada 31.
 decembrī tā publicē visaptverošu ziņojumu par šīs
 regulas ietekmi, tostarp prognozes par turpmāko
 fluorogļūdeņražu pieprasījumu pēc 2030. gada.
 20. pants
 Deleģēšanas īstenošana
 1. Pilnvaras pieņemt
 deleģētos aktus Komisijai piešķir, ievērojot šajā
 pantā izklāstītos nosacījumus.
 2. Pilnvaras pieņemt
 deleģētos aktus, kas minēti 3. panta 4. punktā, 7. panta 2.
 punktā, 8. panta 7. punktā, 9. panta 3. punktā, 10. panta 7.
 punktā, 13. panta 5. punktā, 14. panta 6. punktā,
 17. panta 5. punktā, 18. panta 3. punktā un 19. panta
 1. un 2. punktā, piešķir Komisijai uz nenoteiktu laiku,
 sākot no [dd/mm/gggg] [ievietot datumu, kurā šī regulas
 stājas spēkā].
 3. Eiropas Parlaments vai Padome
 var jebkurā laikā atsaukt 3. panta 4. punktā, 7. panta 2.
 punktā, 8. panta 7. punktā, 9. panta 3. punktā, 10. panta 7.
 punktā, 13. panta 5. punktā, 14. panta 6. punktā,
 17. panta 5. punktā, 18. panta 3. punktā un 19. panta
 1. un 2. punktā minētās deleģētās pilnvaras.
 Ar atsaukšanas lēmumu tiek izbeigta minētajā lēmumā
 norādīto pilnvaru deleģēšana. Lēmums stājas
 spēkā nākamajā dienā pēc tā
 publicēšanas Eiropas Savienības Oficiālajā
 Vēstnesī vai vēlākā dienā, kas tajā
 norādīta. Tas neietekmē neviena jau spēkā esoša
 deleģētā akta derīgumu.
 4. Tiklīdz Komisija
 pieņem deleģētu aktu, tā vienlaikus par to informē
 Eiropas Parlamentu un Padomi.
 5. Saskaņā ar 3. panta
 4. punktu, 7. panta 2. punktu, 8. panta 7. punktu, 9. panta
 3. punktu, 10. panta 7. punktu, 13. panta 5. punktu, 14. panta
 6. punktu, 17. panta 5. punktu, 18. panta 3. punktu un
 19. panta 1. un 2. punktu pieņemtais deleģētais akts
 stājas spēkā tikai tad, ja divos mēnešos no dienas, kad
 minētais akts paziņots Eiropas Parlamentam un Padomei, ne Eiropas
 Parlaments, ne Padome nav izteikuši iebildumus, vai ja pirms minētā
 laikposma beigām gan Eiropas Parlaments, gan Padome ir informējuši
 Komisiju par savu nodomu neizteikt iebildumus. Pēc Eiropas Parlamenta vai
 Padomes iniciatīvas šo termiņu pagarina par diviem mēnešiem.
 21. pants
 Komitejas procedūra
 1. Komisijai palīdz
 komiteja. Šī komiteja ir komiteja Regulas (ES) Nr. 182/2011
 nozīmē.
 2. Ja ir atsauce uz šo punktu,
 piemēro Regulas (ES) Nr. 182/2011 5. pantu.
 22. pants
 Sankcijas
 1. Dalībvalstis paredz
 noteikumus par sankcijām, ko piemēro par šīs regulas
 pārkāpumiem, un veic visus vajadzīgos pasākumus, lai
 nodrošinātu to īstenošanu. Paredzētajām sankcijām
 jābūt iedarbīgām, samērīgām un
 atturošām.
 Dalībvalstis paziņo šos noteikumus
 Komisijai vēlākais līdz [dd/mm/gggg] [datums, kurā
 stājas spēkā piemērošana] un nekavējoties to
 informē par vēlākiem grozījumiem, kas tos ietekmē.
 2. Papildus šā panta 1.
 punktā minētajām sankcijām uzņēmumiem, kuri ir
 pārsnieguši fluorogļūdeņražu laišanai tirgū
 paredzētās kvotas, kas tiem iedalītas saskaņā ar 14. panta
 5. punktu vai nodotas saskaņā ar 16. pantu, iedalīšanas
 periodā var piešķirt tikai samazinātu kvotu pēc tam, kad
 pārsniegums ir atklāts.
 Samazinājums atbilst 200 % no daudzuma,
 par kādu kvota tika pārsniegta. Ja samazinājums ir lielāks
 par daudzumu, kas jāiedala saskaņā ar 14. panta 5. punktu
 kā kvota iedalīšanas periodā pēc tam, kad ir
 konstatēts pārsniegums, minētajā iedalīšanas
 periodā neiedala nevienu kvotu un kvotu nākamajos iedalīšanas
 periodos līdzīgā veidā samazina līdz brīdim, kad
 ir atvilkts viss daudzums.
 23. pants
 Atcelšana
 Regulu (EK) Nr. 842/2006 atceļ.
 Atsauces uz atcelto regulu uzskata par
 atsaucēm uz šo regulu, un tās lasa saskaņā ar
 atbilstības tabulu VIII pielikumā.
 24. pants
 Stāšanās spēkā
 Šī regula stājas spēkā
 divdesmitajā dienā pēc tās publicēšanas Eiropas
 Savienības Oficiālajā Vēstnesī.
 To piemēro no 2014. gada 1. janvāra.
 Šī regula uzliek saistības kopumā un ir tieši
 piemērojama visās dalībvalstīs.
 Briselē,
 Eiropas Parlamenta vārdā — Padomes
 vārdā —
 priekšsēdētājs priekšsēdētājs
 I PIELIKUMS
 Fluorētās
 siltumnīcefekta gāzes, kas minētas 1. panta 1. punktā
 Viela || Globālās sasilšanas potenciāls[46]
 Rūpnieciskais apzīmējums || Ķīmiskais nosaukums (Vispārpieņemtais nosaukums) || Ķīmiskā formula
 1. iedaļa. Fluorogļūdeņraži (HFC)
 HFC-23 || Trifluormetāns (fluoroforms) || CHF3 || 14800
 HFC-32 || Difluormetāns || CH2F2 || 675
 HFC-41 || Fluormetāns (metilfluorīds) || CH3F || 92
 HFC-125 || Pentaflouretāns || CHF2CF3 || 3 500
 HFC-134 || 1,1,2,2-tetrafluoretāns || CHF2CHF2 || 1 100
 HFC-134a || 1,1,1,2-tetrafluoretāns || CH2FCF3 || 1 430
 HFC-143 || 1,1,2-trifluoretāns || CH2FCHF2 || 353
 HFC-143a || 1,1,1-trifluoretāns || CH3CF3 || 4 470
 HFC-152 || 1,2-difluoretāns || CH2FCH2F || 53
 HFC-152a || 1,2-difluoretāns || CH3CHF2 || 124
 HFC-161 || Fluoretāns (etilfluorīds) || CH3CH2F || 12
 HFC-227ea || 1,1,1,2,3,3,3-heptafluorpropāns || CF3CHFCF3 || 3 220
 HFC-236cb || 1,1,1,2,2,3-heksafluorpropāns || CH2FCF2CF3 || 1 340
 HFC-236ea || 1,1,1,2,3,3-heksafluorpropāns || CHF2CHFCF3 || 1 370
 HFC-236fa || 1,1,1,3,3,3-heksafluorpropāns || CF3CH2CF3 || 9 810
 HFC-245ca || 1,1,2,2,3-pentafluorpropāns || CH2FCF2CHF2 || 693
 HFC-245fa || 1,1,1,3,3-pentafluorpropāns || CHF2CH2CF3 || 1030
 HFC-365 mfc || 1,1,1,3,3-pentafluorbutāns || CF3CH2CF2CH3 || 794
 HFC-43-10 mee || 1,1,1,2,2,3,4,5,5,5-dekafluorpentāns || CF3CHFCHFCF2CF3 || 1 640
 2. iedaļa. Perfluorogļūdeņraži (PFC)
 PFC-14 || Perfluormetāns (tetrafluorogleklis) || CF4 || 7 390
 PFC-116 || Heksafluoretāns (perfluoretāns) || C2F6 || 12 200
 PFC-218 || Oktafluorpropāns (perfluorpropāns) || C3F8 || 8 830
 PFC-3-1-10 (R-31-10) || Dekafluorbutāns (perfluorbutāns) || C4F10 || 8 860
 PFC-4-1-12 (R-41-12) || Dodekafluorpentāns (perfluorpentāns) || C5F12 || 9 160
 PFC-5-1-14 (R-51-14) || Tetradekafluorheksāns (perfluorheksāns) || C6F14 || 9 300
 PFC-c-318 || Oktafluorciklobutāns (perfluorciklobutāns) || c-C4F8 || 10 300
 3. iedaļa. Citi perfluorētie savienojumi
 || Sēra heksafluorīds || SF6 || 22 800
 II PIELIKUMS
 Citas
 fluorētās gāzes, par kurām jāziņo
 saskaņā ar 17. pantu
 Viela || Globālās sasilšanas potenciāls[47]
 Vispārpieņemtais nosaukums/rūpnieciskais apzīmējums || Ķīmiskā formula
 1. iedaļa. Nepiesātinātie fluorogļūdeņraži
 HFC-1234yf || CF3CF=CH2 || 4 Fn [48]
 HFC-1234ze || trans — CHF=CHCF3 || 7 Fn 48
 2. iedaļa. Fluorētie ēteri
 HFE-125 || CHF2OCF3 || 14 900
 HFE-134 || CHF2OCHF2 || 6 320
 HFE-143a || CH3OCF3 || 756
 HCFE-235da2 || CHF2OCHClCF3 || 350
 HFE-245cb2 || CH3OCF2CF3 || 708
 HFE-245fa2 || CHF2OCH2CF3 || 659
 HFE-254cb2 || CH3OCF2CHF2 || 359
 HFE-347 mcc3 || CH3OCF2CF2CF3 || 575
 HFE-347pcf2 || CHF2CF2OCH2CF3 || 580
 HFE-356pcc3 || CH3OCF2CF2CHF2 || 110
 HFE-449sl (HFE-7100) || C4F9OCH3 || 297
 HFE-569sf2 (HFE-7200) || C4F9OC2:5 || 59
 HFE-43-10pccc124 (H-Galden 1040x) || CHF2OCF2OC2F4OCHF2 || 1 870
 HFE-236ca12 (HG-10) || CHF2OCF2OCHF2 || 2 800
 HFE-338pcc13 (HG-01) || CHF2OCF2CF2OCHF2 || 1 500
 || (CF3)2CFOCH3 || 343
 || CF3CF2CH2OH || 42
 || (CF3)2CHOH || 195
 HFE-227ea || CF3CHFOCF3 || 1 540
 HFE-236ea2 || CHF2OCHFCF3 || 989
 HFE-236fa || CF3CH2OCF3 || 487
 HFE-245fa1 || CHF2CH2OCF3 || 286
 HFE 263fb2 || CF3CH2OCH3 || 11
 HFE-329 mcc2 || CHF2CF2OCF2CF3 || 919
 HFE-338 mcf2 || CF3CH2OCF2CF3 || 552
 HFE-347 mcf2 || CHF2CH2OCF2CF3 || 374
 HFE-356 mec3 || CH3OCF2CHFCF3 || 101
 HFE-356pcf2 || CHF2CH2OCF2CHF2 || 265
 HFE-356pcf3 || CHF2OCH2CF2CHF2 || 502
 HFE 365 mcf3 || CF3CF2CH2OCH3 || 11
 HFE-374pc2 || CHF2CF2OCH2CH3 || 557
 || - (CF2)4CH (OH) - || 73
 || (CF3)2CHOCHF2 || 380
 || (CF3)2CHOCH3 || 27
 3. iedaļa. Citi perfluorētie savienojumi
 PFPMIE || CF3OCF(CF3)CF2OCF2OCF3 || 10 300
 Slāpekļa trifluorīds || NF3 || 17 200
 Trifluormetilsēra pentafluorīds || SF5CF3 || 17 700
 Perfluorciklopropāns || c-C3F6 || 17 340 Fn [49]
 III PIELIKUMS
 Aizliegumi
 laist tirgū, kas minēti 9. panta 1. punktā
 Produkti un iekārtas Attiecīgā gadījumā fluorētās siltumnīcefekta gāzes saturošo maisījumu globālās sasilšanas potenciālu (GSP) aprēķina saskaņā ar IV pielikumu, kā paredzēts 9. panta 1. punkta 2. daļā || Aizlieguma datums
 1. Atkārtoti neuzpildāmas tvertnes fluorētām siltumnīcefekta gāzēm, ko izmanto, lai apkalpotu, tehniski apkoptu vai piepildītu dzesēšanas, gaisa kondicionēšanas vai siltumsūkņa iekārtas, ugunsdrošības sistēmas vai elektrības sadales iekārtas, vai ko izmanto kā šķīdinātājus || 2007. gada 4. jūlijs
 2. Vaļējas tiešas iztvaicēšanas sistēmas, kuras satur HFC, PFC kā aukstumaģentus || 2007. gada 4. jūlijs
 3. Ugunsdrošības sistēmas un ugunsdzēšamie aparāti || kas satur PFC || 2007. gada 4. jūlijs
 kas satur HFC-23 || 2015. gada 1. janvāris
 4. Logi mājsaimniecības vajadzībām, kas satur fluorētās siltumnīcefekta gāzes || 2007. gada 4. jūlijs
 5. Citi logi, kas satur fluorētās siltumnīcefekta gāzes || 2008. gada 4. jūlijs
 6. Apavi, kas satur fluorētās siltumnīcefekta gāzes || 2006. gada 4. jūlijs
 7. Riepas, kas satur fluorētās siltumnīcefekta gāzes || 2007. gada 4. jūlijs
 8. Vienkomponenta putas (izņemot gadījumus, kad jāievēro nacionālie drošības standarti), kas satur fluorētās siltumnīcefekta gāzes, kuru GSP ir 150 vai lielāks || 2008. gada 4. jūlijs
 9. Aerosola ģeneratori, ko tirgo un kas ir paredzēti pārdošanai plašam patērētāju lokam izklaides un dekoratīvos nolūkos, kā minēts Regulas (EK) Nr. 1907/2006[50] XVII pielikuma 40. punktā, un signāltaures, kas satur HFC, kuru GSP ir 150 vai lielāks || 2009. gada 4. jūlijs
 10. Mājsaimniecības ledusskapji un saldētāji, kas satur HFC, kuru GSP ir 150 vai lielāks || 2015. gada 1. janvāris
 11. Ledusskapji un saldētāji produktu glabāšanai, izvietošanai vitrīnā vai izplatīšanai mazumtirdzniecībā un ēdināšanas sektorā ("komerciāls lietojums") – hermētiski noslēgtās sistēmās || kas satur HFC, kuru GSP ir 2500 vai lielāks || 2017. gada 1. janvāris
 kas satur HFC, kuru GSP ir 150 vai lielāks || 2020. gada 1. janvāris
 12. Pārvietojamas telpu gaisa kondicionēšanas ierīces (hermētiski noslēgtas iekārtas, ko galalietotājs var pārvietot no vienas telpas uz otru), kas satur HFC, kuru GSP ir 150 vai lielāks || 2020. gada 1. janvāris
 IV PIELIKUMS
 9. panta
 1. punktā un 11. panta 3. punktā minētā metode, lai
 aprēķinātu maisījuma kopējo globālas sasilšanas
 potenciālu
 Fluorētās siltumnīcefekta
 gāzes saturoša maisījuma kopējo globālās sasilšanas
 potenciālu (GSP) aprēķina kā svērto vidējo, kas
 iegūts no atsevišķu vielu, tostarp vielu, kas nav fluorētās
 siltumnīcefekta gāzes, masas frakciju summas un reizināts ar to
 GSP, ja vien nav norādīts citādi.
 Σ (viela X % x GSP) + (viela Y % x GSP) +
 ... (viela N % x GSP),
 kur % ir īpatsvars ar precizitāti
 +/- 1 %.
 Piemērs: piemērojot formulu
 gāzu maisījumam, kas sastāv no 60 % dimetilētera, 10 %
 HFC-152a un 30 % izobutāna:
 Σ (60 % x 1) + (10 % x 125) + (30 %
 x 4)
 → Kopējais GSP = 14,3
 Lai aprēķinātu maisījumu
 GSP, izmanto turpmāk minēto nefluorēto vielu GSP. Citām
 vielām, kas nav uzskaitītas šajā pielikumā, piemēro
 noklusējuma vērtību 0.
 Viela || Globālās sasilšanas potenciāls[51]
 Vispārpieņemtais nosaukums || Rūpnieciskais apzīmējums || Ķīmiskā formula
 Metāns || || CH4 || 25
 Slāpekļa oksīds || || N2O || 298
 Dimetilēteris || || CH3OCH3 || 1
 Metilēnhlorīds || || CH2Cl2 || 9
 Metilhlorīds || || CH3Cl || 13
 Hloroforms || || CHCl3 || 31
 Etāns || R-170 || CH3CH3 || 6
 Propāns || R-290 || CH3CH2CH3 || 3
 Butāns || R-600 || CH3CH2CH2CH3 || 4
 Izobutāns || R-600a || CH(CH3)2CH3 || 3
 Pentāns || R-601 || CH3CH2CH2CH2CH3 || 20
 Izopentāns || R-601a || (CH3)2CHCH2CH3 || 4
 Etoksietāns (dietilēteris) || R-610 || CH3CH2OCH2CH3 || 4
 Metilformiāts || R-611 || HCOOCH3 || 25
 Ūdeņradis || R-702 || H2 || 6
 Amonjaks || R-717 || NH3 || 0
 Etilēns || R-1150 || C2H5 || 4
 Propilēns || R-1270 || C3H6 || 2
 V PIELIKUMS
 Maksimālā
 daudzuma, atsauces vērtību un kvotu aprēķins
 fluorogļūdeņražu laišanai tirgū
 Maksimālo daudzumu, kas minēts 13.
 panta 1. punktā, aprēķina, piemērojot šādus
 procentuālos daudzumus gada vidējam kopējam daudzumam, kas
 saražots un importēts Savienībā laikposmā no 2008. gada
 līdz 2011. gadam.
 Gads ||
 2015 || 100 %
 2016–17 || 93 %
 2018–20 || 63 %
 2021–23 || 45 %
 2024–26 || 31 %
 2027–29 || 24 %
 2030 || 21 %
 Maksimālo
 daudzumu, atsauces vērtības un kvotas fluorogļūdeņražu
 laišanai tirgū, kas minētas 13. un 14. pantā, aprēķina
 kā visu veidu fluorogļūdeņražu kopējos daudzumus, kas
 izteikti tonnās CO2 ekvivalenta.
 Lai aprēķinātu atsauces
 vērtības un kvotas fluorogļūdeņražu laišanai
 tirgū, kas minētas 13. un 14. pantā, par pamatu izmanto
 fluorogļūdeņražu daudzumus, ko ražotāji un
 importētāji ir laiduši Savienības tirgū kvotas
 iedalīšanas periodā.
 Daudzumus, kas nodoti uzņēmumam un
 kas jāeksportē tajā pašā iedalīšanas periodā,
 neņem vērā, aprēķinot kvotu vai izvērtējot
 atbilstību 13. panta 2. punktam, ar nosacījumu, ka eksportu
 veic tajā pašā periodā un eksportētājs par to
 paziņo saskaņā ar 17. panta 1. punktu. Darījums
 ir jāpārbauda saskaņā ar 17. panta 4. punktu
 neatkarīgi no iesaistītajiem daudzumiem.
 VI PIELIKUMS
 Kvotu
 iedalīšanas mehānisms, kas minēts 14. pantā
 1. Tā daudzuma noteikšana,
 kas iedalāms uzņēmumiem, kuriem atsauces vērtība ir
 noteikta saskaņā ar 14. panta 1. un 3. punktu
 Katrs uzņēmums, kuram ir noteikta
 atsauces vērtība, saņem kvotu, kas atbilst 95 % no atsauces
 vērtības, kas reizināta ar V pielikumā
 norādīto procentuālo daudzumu attiecīgajā gadā.
 2. Tā daudzuma noteikšana,
 kas iedalāms uzņēmumiem, kuri ir iesnieguši paziņojumu
 saskaņā ar 14. panta 2. punktu
 Saskaņā ar 1. punktu
 iedalīto kvotu summu atskaita no maksimālā daudzuma
 attiecīgajā gadā, kas norādīts V pielikumā,
 lai noteiktu daudzumu, kas iedalāms uzņēmumiem, kuriem atsauces
 vērtība nav noteikta un kuri ir iesnieguši paziņojumu
 saskaņā ar 14. panta 3. punktu (daudzums, kas iedalāms
 aprēķina 1. posmā).
 2.1. Aprēķina 1. posms
 Katrs uzņēmums saņem kvotas
 iedalījumu, kas atbilst paziņojumā pieprasītajam daudzumam,
 bet ne vairāk par pro-rata daļu no daudzuma, kas iedalāms
 1. posmā.
 Pro-rata daļu
 aprēķina, dalot 100 ar to uzņēmumu skaitu, kuri ir
 iesnieguši paziņojumu. 1. posmā iedalīto kvotu summu
 atskaita no 1. posmā iedalāmā daudzuma, lai noteiktu
 daudzumu, kas iedalāms 2. posmā.
 2.2. Aprēķina 2. posms
 Katrs uzņēmums, kas nav ieguvis 100 %
 no paziņojumā pieprasītā daudzuma 1. posmā, saņem
 papildu iedalījumu, kas atbilst starpībai starp pieprasīto
 daudzumu un daudzumu, kas iegūts 1. posmā. Tomēr tas
 nedrīkst pārsniegt pro-rata daļu no daudzuma, kas
 iedalāms 2. posmā.
 Pro-rata daļu
 aprēķina, dalot 100 ar to uzņēmumu skaitu, kuri var
 pretendēt uz iedalījumu 2. posmā. 2. posmā
 iedalīto kvotu summu atskaita no 2. posmā iedalāmā
 daudzuma, lai noteiktu daudzumu, kas iedalāms 3. posmā.
 2.3. Aprēķina 3. posms
 2. posmu atkārto, līdz
 atlikušais daudzums, kas iedalāms nākamajā posmā, ir
 mazāks par 1000 tonnām CO2 ekvivalenta.
 3. Tā daudzuma noteikšana,
 kas iedalāms uzņēmumiem, kuri ir iesnieguši paziņojumu
 saskaņā ar 13. panta 4. punktu
 Saskaņā
 ar 1. un 2. punktu iedalīto kvotu summu atskaita no
 maksimālā daudzuma attiecīgajā gadā, kas
 norādīts V pielikumā, lai noteiktu daudzumu, kas iedalāms
 uzņēmumiem, kuriem atsauces vērtība ir noteikta un kuri ir
 iesnieguši paziņojumu saskaņā ar 14. panta 4. punktu.
 Piemēro iedalīšanas mehānismu,
 kas izklāstīts 2.1. un 2.2. punktā.
 VII PIELIKUMS
 Dati,
 kas jāpaziņo saskaņā ar 17. pantu
 1. Katrs ražotājs, kas
 minēts 17. panta 1. punktā, ziņo par:
 (a)
 katras vielas kopējo saražoto daudzumu
 Savienībā, norādot galvenās lietojuma kategorijas,
 kurās vielu izmanto;
 (b)
 katras vielas daudzumu, ko tas laidis tirgū
 Savienībā;
 (c)
 katras vielas daudzumu, kas attiecīgi ir
 atkārtoti pārstrādāts, reģenerēts vai
 iznīcināts;
 (d)
 iespējamiem uzkrājumiem ziņošanas
 perioda sākumā un beigās.
 2. Katrs importētājs,
 kas minēts 17. panta 1. punktā, ziņo par:
 (a)
 katras vielas daudzumu, ko tas importējis
 Savienībā, norādot galvenās lietojuma kategorijas,
 kurās vielu izmanto;
 (b)
 katras vielas daudzumu, kas attiecīgi ir
 atkārtoti pārstrādāts, reģenerēts vai iznīcināts.
 3. Katrs eksportētājs,
 kas minēts 17. panta 1. punktā, ziņo par:
 (a)
 katras vielas daudzumu, ko tas eksportējis no
 ES mērķiem, kas nav atkārtota pārstrāde,
 reģenerēšana vai iznīcināšana;
 (b)
 katras vielas daudzumu, ko tas ir eksportējis
 attiecīgi atkārtotai pārstrādei, reģenerēšanai
 vai iznīcināšanai.
 4. Katrs uzņēmums, kas
 minēts 17. panta 2. punktā, ziņo par:
 (a)
 katras vielas daudzumiem, kas iznīcināti,
 tostarp par daudzumiem, kas atrodas produktos vai iekārtās;
 (b)
 katras vielas krājumiem, kas paredzēti
 iznīcināšanai, tostarp par daudzumiem, kas atrodas produktos vai
 iekārtās;
 (c)
 iznīcināšanai izmantoto tehnoloģiju.
 5. Katrs uzņēmums, kas
 minēts 17. panta 3. punktā, ziņo par:
 (a)
 produktu vai iekārtu kategorijām;
 (b)
 vienību skaitu;
 (c)
 katras vielas daudzumu, kas atrodas produktos vai
 iekārtās.
 VIII PIELIKUMS
 Atbilstības
 tabula
 Regula (EK) Nr. 842/2006 || Šī regula
 1. pants || -
 2. pants || 1. pants
 3. panta 1. punkts || 2. panta 2. punkts
 3. panta 2. punkta pirmā daļa || 3. panta 1. punkts
 3. panta 2. punkta otrā daļa || 2. panta 3. punkta otrā daļa
 3. panta 2. punkta trešā daļa || 3. panta 1. punkta pirmā daļa
 3. panta 3. punkts || 3. panta 3. punkts
 3. panta 4. punkts || 3. panta 4. punkts
 3. panta 5. punkts || 3. panta 5. punkts
 3. panta 6. punkts || 4. panta 1. punkts
 3. panta 7. punkts || 3. panta 6. punkts
 4. panta 1. punkts || 6. panta 1. punkts
 4. panta 2. punkts || 6. panta 3. punkts
 4. panta 3. punkts || 6. panta 4. punkts
 4. panta 4. punkts || 6. panta 5. punkts
 5. panta 1. punkts || 8. panta 7. punkts
 5. panta 2. punkta pirmais teikums || 8. panta 1. un 4. punkts
 5. panta 2. punkta otrais teikums || 8. panta 6. punkta pirmais teikums
 5. panta 2. punkta trešais teikums || 8. panta 6. punkta otrais teikums
 5. panta 3. punkts || 2. panta 5. punkts
 5. panta 4. punkts || 2. panta 4. punkta d) apakšpunkts
 5. panta 5. punkts || 8. panta 8. punkts
 6. panta 1. punkta pirmā daļa || 17. panta 1. punkta pirmā daļa
 6. panta 1. punkts || 17. panta 1. punkts un VII pielikums
 6. panta 2. punkts || 17. panta 5. punkts
 6. panta 3. punkts || 17. panta 6. punkts
 6. panta 4. punkts || 18. panta 1. punkts
 7. panta 1. punkta pirmās daļas pirmais teikums || 10. panta 1. punkts
 7. panta 1. punkta otrās daļas otrais un trešais teikums || 10. panta 2. un 3. punkts
 7. panta 2. punkts || 10. panta 1. punkta pirmā daļa
 7. panta 3. punkta pirmais teikums || 10. panta 6. punkts
 7. panta 3. punkta otrais teikums || 10. panta 7. punkts
 8. panta 1. punkts || 11. panta 1. punkts
 8. panta 2. punkts || 11. panta 2. punkts
 9. panta 1. punkts || 9. panta 1. punkts
 9. panta 2. punkts || -
 9. panta 3. punkts || -
 10. pants || 19. panta 3. punkts
 11. pants || -
 12. pants || 21. pants
 13. panta 1. punkts || 22. panta 2. punkta pirmā daļa
 13. panta 2. punkts || 22. panta 2. punkta otrā daļa
 14. pants || -
 15. pants || 24. pants
 I pielikuma 1. daļa || I pielikums
 I pielikuma 2. daļa || IV pielikums
 II pielikums || III pielikums
 [1] Klimata pārmaiņu starpvaldību padome (IPCC),
 "III darba grupas ieguldījums Klimata pārmaiņu
 starpvaldību padomes ceturtajā novērtēšanas
 ziņojumā par klimata pārmaiņām", 2007. g. www.ipcc.ch/publications_and_data/ar4/wg3/en/contents.html.
 [2] "Ceļvedis virzībai uz
 konkurētspējīgu ekonomiku ar zemu oglekļa dioksīda
 emisiju līmeni 2050. g.", COM (2011)112 galīgā
 redakcija.
 eur-lex.europa.eu/LexUriServ/LexUriServ.do?uri=CELEX:52011DC0112:EN:NOT.
 [3] Komisijas ziņojums par to, kā notiek regulas
 par dažām fluorētām gāzēm (Regula (EK) Nr. 842/2006)
 piemērošana, kāda ir tās ietekme un cik tā ir
 piemērota, COM(2011) 581 galīgā redakcija.
 [4] Eiropas Parlamenta un Padomes 2006. gada 17. maija
 Regula (EK) Nr. 842/2006 par dažām fluorētām
 siltumnīcefekta gāzēm, OV L 161, 14.6.2006., 1. lpp.
 [5] Schwarz et al., 2011. g., "Priekšizpēte,
 lai pārskatītu Regulu (EK) Nr. 842/2006 par dažām
 fluorētām siltumnīcefekta gāzēm" (Preparatory
 study for a review of Regulation (EC) No 842/2006 on certain fluorinated
 greenhouse gases), Öko-Recherche et al.
 [6] Ieskatam: izmaksu ziņā izdevīgi, ikgadēji
 F-gāzu emisiju samazinājumi, ko iespējams panākt līdz 2030. gadam,
 atbilst aptuveni tam, cik daudz emisiju ražošanas uzņēmumiem, kuri
 iekļauti ES emisijas kvotu tirdzniecības
 sistēmā (ETS), šobrīd ir jāsamazina divu gadu laikā.
 [7] "Kā ātrāk tirgū darīt
 pieejamus dabīgus aukstumaģentus" (How to bring natural
 refrigerants faster to market), ATMOsphere 2010. gada
 kopsavilkuma ziņojums, starptautisks seminārs par dabīgiem
 aukstumaģentiem.
 [8] Padomes 2011. gada 10. oktobra secinājumi par
 gatavošanos ANO Vispārējās konvencijas par klimata
 pārmaiņām (UNFCCC) līgumslēdzēju pušu
 konferences septiņpadsmitajai sesijai (LPK 17) un Kioto protokola
 līgumslēdzēju pušu sanāksmes septītajai sesijai (CMP
 7) Durbanā.
 [9] http://www.uncsd2012.org/thefuturewewant.html.
 [10] http://www.unep.org/CCAC/.
 [11] Eiropas Parlamenta 2011. gada 14. septembra
 rezolūcija, “Visaptveroša pieeja ar CO2 nesaistītām
 klimatu ietekmējošām antropogēnajām emisijām", P7_TA-PROV(2011)0384,
 un Eiropas Parlamenta 2012. gada 15. marta rezolūcija,
 “Konkurētspējīga ekonomika ar zemu oglekļa dioksīda
 emisiju līmeni 2050. gadā — EP rezolūcija par ceļvedi
 virzībai uz konkurētspējīgu ekonomiku ar zemu oglekļa
 dioksīda emisiju līmeni 2050. gadā”, P7_TA-PROV(2012)0086.
 [12] Komisijas 2007. gada 17. decembra
 Regula (EK) Nr. 1493/2007 (OV L 332, 18.12.2007., 7. lpp.).
 [13] Komisijas 2007. gada 17. decembra
 Regula (EK) Nr. 1494/2007 (OV L 332, 18.12.2007., 25. lpp.).
 [14] Komisijas 2007. gada 19. decembra
 Regula (EK) Nr. 1516/2007 (OV L 335, 20.12.2007., 10. lpp.).
 [15] Komisijas 2007. gada 18. decembra
 Regula (EK) Nr. 1497/2007 (OV L 333, 19.12.2007., 4. lpp.).
 [16] Komisijas 2008. gada 2. aprīļa
 Regula (EK) Nr. 303/2008 (OV L 92, 3.4.2008., 3. lpp.).
 [17] Komisijas 2008. gada 2. aprīļa
 Regula (EK) Nr. 304/2008 (OV L 92, 3.4.2008., 12. lpp.).
 [18] Komisijas 2008. gada 2. aprīļa
 Regula (EK) Nr. 305/2008 (OV L 92, 3.4.2008., 17. lpp.).
 [19] Komisijas 2008. gada 2. aprīļa
 Regula (EK) Nr. 306/2008 (OV L 92, 3.4.2008., 21. lpp.).
 [20] Komisijas 2008. gada 2. aprīļa
 Regula (EK) Nr. 307/2008 (OV L 92, 3.4.2008., 25. lpp.).
 [21] Komisijas 2008. gada 2. aprīļa
 Regula (EK) Nr. 308/2008 (OV L 92, 3.4.2008., 28. lpp.).
 [22] http://ec.europa.eu/europe2020/priorities/sustainable-growth/index_en.htm.
 [23] http://ec.europa.eu/enterprise/policies/sme/small-business-act/index_en.htm.
 [24] http://ec.europa.eu/enterprise/policies/sustainable-business/ecodesign/index_en.htm.
 [25] http://ec.europa.eu/energy/efficiency/index_en.htm.
 [26] SKM Enviros, 2012. g., "Sīkāks
 novērtējums par politikas risinājumiem ONV un F-gāzu
 krājumu pārvaldībai un iznīcināšanai ES" (Further
 Assessment of Policy Options for the Management and Destruction of Banks of ODS
 and F-Gases in the EU). http://ec.europa.eu/clima/policies/ozone/research/docs/ods_f-gas_destruction_report_2012_en.pdf.
 [27] Becken et al., 2010. g.
 "Izvairīšanās no fluorētajām siltumnīcefekta
 gāzēm — pakāpeniskas emisiju samazināšanas
 iespējas" (Avoiding Fluorinated Greenhouse Gases — Prospects for
 Phasing Out), Umweltbundesamt, Desava, Vācija. http://www.umweltbundesamt.de/uba-info-medien-e/3977.html.
 [28] ANO Vides programmas (UNEP) Tehnoloģijas un
 ekonomikas novērtēšanas grupa (TEAP), Nairobi, 2009. gads. “HCFC
 un HFC alternatīvu novērtējums un TEAP 2005. gada
 papildu ziņojuma datu atjauninājums" (Assessment of
 Alternatives to HCFCs and HFCs and Update of the TEAP 2005 Supplement Report
 Data), UNEP Tehnoloģijas un ekonomikas novērtēšanas
 grupas ziņojums.
 http://ozone.unep.org/teap/Reports/TEAP_Reports/teap-may-2009-decisionXX-8-task-force-report.pdf.
 [29] Clodic et al., 2011. g., “Auksumaģentu
 reģistrēšana laikā no 1990.gada līdz 2010. gadam
 Eiropā — Prognozes par krājumiem un emisijām laikā no 2006.
 gada līdz 2030. gadam Eiropas Savienībā" (1990 to 2010
 Refrigerant Inventories for Europe — Previsions on banks and emissions from 2006
 to 2030 for the European Union), Armines/ERIE.
 http://www.epeeglobal.org/refrigerants/F-Gas-review/.
 [30] Eiropas Vides aizsardzības aģentūru
 tīkla vadītāju vēstule komisāriem J. Potočnikam,
 K. Hēdegordai, A. Tajani un G. Etingeram, 2012. gada 15. maijs.
 [31] Aprēķināts, ka 2030. gadā gandrīz
 20 % no tirgū laistajiem fluorogļūdeņražu daudzumiem
 būs importētās iekārtās. Ja importētām
 iekārtām nebūtu jāsaskaras ar tādiem pašiem
 F-gāzu ierobežojumiem kā iekārtām, kas ražotas ES,
 iespējams, ka importēto iekārtu procentuālā daļa
 un līdz ar to nekontrolēta F-gāzu piegāde būtu
 vēl lielāka.
 [32] HFC iekārtu uzpildīšana
 uzstādīšanas vietā arī kliedētu pakalpojumu nozares
 (galvenokārt MVU) bažas, ka šobrīd jaunas iekārtas bieži vien
 netiek uzstādītas pareizi un netiek piesaistīti sertificēti
 eksperti, kā tas prasīts F-gāzu regulā. Tas ir iemesls
 papildu emisijām. AREA, 2010. g., "Nostājas dokuments:
 Regulas (EK) Nr. 842/2006 par dažām fluorētām
 siltumnīcefekta gāzēm pārskatīšana — iepriekš
 uzpildītas gaisa kondicionēšanas iekārtas, kas nav monobloka
 tipa iekārtas." www.area-eur.be.
 [33] Ceļvedis virzībai uz
 konkurētspējīgu ekonomiku ar zemu oglekļa dioksīda
 emisiju līmeni 2050. g., COM(2011) 112 galīgā
 redakcija.
 [34] OV C , , ... lpp.
 [35] OV C , , ... lpp.
 [36] Padomes 1993. gada 15. decembra Lēmums, kas
 attiecas uz Apvienoto Nāciju Organizācijas Vispārējās
 konvencijas par klimata pārmaiņām noslēgšanu,
 OV L 33, 7.2.1994., 11. lpp.
 [37] Klimata pārmaiņu starpvaldību padome (IPCC),
 "III darba grupas ieguldījums Klimata pārmaiņu
 starpvaldību padomes ceturtajā novērtējuma
 ziņojumā par klimata pārmaiņām, 2007. g.”, Klimata
 pārmaiņu mazināšana, 13.3.3. nodaļa.
 [38] Ceļvedis virzībai uz
 konkurētspējīgu ekonomiku ar zemu oglekļa dioksīda
 emisiju līmeni 2050. g., COM(2011) 112 galīgā
 redakcija.
 [39] Komisijas ziņojums par to, kā tiek
 piemērota regula par dažām fluorētām siltumnīcefekta
 gāzēm (Regula (EK) Nr. 842/2006), kāda ir tās ietekme
 un cik tā ir atbilstīga, COM(2011) 581 galīgā
 redakcija.
 [40] Eiropas Parlamenta un Padomes 2006. gada 17. maija
 Regula (EK) Nr. 842/2006 par dažām fluorētām
 siltumnīcefekta gāzēm, OV L 161, 14.6.2006., 1. lpp.
 [41] Eiropas Parlamenta un Padomes 2009. gada 21. oktobra
 Direktīva 2009/125/EK, ar ko izveido sistēmu, lai noteiktu ekodizaina
 prasības ar enerģiju saistītiem ražojumiem (OV L 285, 31.10.2009.,
 10. lpp.).
 [42] OV L 286, 31.10.2009., 1. lpp.
 [43] OV L 55, 28.2.2011., 13. lpp.
 [44] Eiropas Parlamenta un Padomes 2009. gada 21. oktobra
 Direktīva 2009/125/EK, ar ko izveido sistēmu, lai noteiktu ekodizaina
 prasības ar enerģiju saistītiem ražojumiem (OV L 285, 31.10.2009.,
 10. lpp.).
 [45] Eiropas Parlamenta un Padomes 2003. gada 13. oktobra
 Direktīva 2003/87/EK, ar kuru nosaka sistēmu siltumnīcas efektu
 izraisošo gāzu emisijas kvotu tirdzniecībai Kopienā
 (OV L 275, 25.10.2003., 32. lpp.).
 [46] Ja nav norādīts citādi, pamatojoties uz
 Klimata pārmaiņu starpvaldību padomes pieņemto ceturto
 novērtējuma ziņojumu.
 [47] Ja nav norādīts citādi, pamatojoties uz
 Klimata pārmaiņu starpvaldību padomes pieņemto ceturto
 novērtējuma ziņojumu.
 [48] GSP saskaņā ar ziņojumu par Monreālas
 protokola zinātniskās vērtēšanas grupas (SAP) 2010.
 gada novērtējumu, 1.–11. tabula, citējot divas salīdzinoši
 novērtētas zinātniskās atsauces.
 http://ozone.unep.org/Assessment_Panels/SAP/Scientific_Assessment_2010/index.shtml.
 [49] Minimālā vērtība saskaņā ar UNFCCC
 turpmākas rīcības pieprasījumu (Forward Action Request).
 [50] Eiropas Parlamenta un Padomes 2006. gada 18. decembra
 Regula (EK) Nr. 1907/2006, kas attiecas uz ķimikāliju
 reģistrēšanu, vērtēšanu, licencēšanu un ierobežošanu (REACH),
 OV L 396, 30.12.2006., 1. lpp.
 [51] Ja nav norādīts citādi, pamatojoties uz Klimata
 pārmaiņu starpvaldību padomes pieņemto ceturto
 novērtējuma ziņojumu.